Jon Otegi txapelduna Xoxokako festetan | El Diario Vasco\nOiartzunJon Otegi txapelduna Xoxokako festetan\nJon Otegi oiartzuarra segan aita laguntzaile lanetan duela.\nUrnietako Xoxoka auzoko festetan izan zen Jon Otegi oiartzuarra segan pasa den asteburuan Julen Gabilondo bikotearekin. Garaile izan zen bikotea Xoxokako sega apustuan; 35 segundoko alde atera zioten Suharri Irazustabarrenari eta Iñigo Merkaderri.\nIkusgarria eta zirraraz beterikoa izan zen indar neurketa ia proba guztian. Azkenean, Euskal Herriko txapeldun den Gabilondoren eskarmentuak desorekatu egin zuen norgehiagoka. Herri-kirolzale ugari bildu zen Xoxokako lur sailera, eta giro ederra sortu zuten segalarien eta ikusleen artean.\nApustua bukatu ondoren, gaztetxoek heldu zioten segari eta erakustaldi polita egin zuten, agerian utziz segaren modalitateak baduela etorkizuna.\nArkaitz Oiartzabal 'Xamoa' laugarren Zumaian Elizalde Herri Eskolan ere bertso kontuak nagusi izan ziren giro ezin hobean


Internet, kazetaritza proiektua indartzeko gakoa\nARGIA.eus-ek 20 urte\nARGIAren webguneak 20 urte bete ditu. Euskarazko hedabideetan aitzindaria izan zen sarera salto egiten Nafarroako Mendialdeko\nTtipi Ttaparekin batera, garai hartako kideen ikuspegiari eta teknikoki oso kualifikatutako bidelagunei esker. Ordutik, kazetaritzaren mundua goitik behera aldatu da, eta egun ARGIA ez da ulertzen sarean egiten den lana kontuan hartu gabe. Webgunea berrituz ospatu nahi dugu urteurrena, eta bide batez, Interneti buruzko gogoeta hau kaleratu.\nKataluniako erreferendumaren eguna, urriak 1, igandea. ARGIAko erredakzioak apustua egitea erabakia du: lantalde txikia izan arren, kazetari guztiak jarriko dira gaia jarraitzera. Bi kazetari Bartzelonatik, beste guztiak etxetik, taldetan txandaka antolatuta, goizaldeko 04:00etatik hurrengo eguneko ordu txikiak arte informazioaren zurrunbiloan sartuko dira. Testigantzak biltzen, datuak bilatzen edo albisteak idazten, Kataluniatik euskaldunak bidaltzen ari diren materiala sareratzen, eskuragarri ditugun kanal guztien bidez jendea informatzen... eta hurrengo egunean ohi bezala aldizkaria inprentara bidali eta sarean erreakzioekin jarraituko dugu. Papereko kazetaritzaren kulturatik datorren lantalde batek mundu digitalera indar osoz egindako saltoa irudikatzeko balio lezake egun hark. Emaitza: Urriaren 1ean ARGIAk webgunean inoiz izan duen bisitari kopuru altuena jaso zuen, sare sozialetan ehunka milaka pertsonarengana heldu zen eta nekeak neke, erronka zailari ongi eutsi izanaren sentimendua partekatzen zuen lantaldeak.\nBelaunaldi gazteoi Internetik gabeko mundua irudikatzea kostatu egiten bazaigu ere, orain gutxi arte hala izan da. Giza harremanak aldatzen ari diren bezala, kazetaritza egiteko modua bera ere eraldatu egin da. Kide beteranoek oroitzen dutenez, egun posta elektronikoz unean bertan bidaltzen diren informazio eta kronikak, eskuz idatzita bidali eta erredakzioan mekanografiatu behar izaten zituzten, edo geroago, disketeetan helarazten ziren erredakziora, autobusean bidaliz Euskal Herriko txoko ugaritatik. Albistea gertatzen zenetik argitaratzera, tempoak beste batzuk ziren; zer esanik ez astekari bat ateratzen zuen erredakzio batean.\nEz dira alperrik bete bi hamarkada ARGIAk sarean leihoa irekiz, etxe barruan dena aldatzen hasi zenetik. 1997an Ttipi Ttaparekin batera euskarazko kazetaritzaren bidea urratu zuen sarean, Euskal Herriko erdal hedabide handi gehienek baino lehenago, Internetek sektorean oraindik eztabaida eta errezelo handiak sortzen bazituen ere. Internetek papera hilko al zuen? Nola eutsi ekonomikoki proiektuei?\nARGIAren lehen webgunea, 1997an: Sareko Argia.\nARGIAren helburu nagusia zabalkundea izan denez, online edukiari giltzarraporik ez jartzea erabaki zuen hasieratik. Astez aste etxeetara heltzen ziren aldizkariak modu irekian eskuragarri jartzeko aukera ematen zuen webguneak, baita aurrez digitalizatutako 1963tik 1996ra bitarteko ehunka elkarrizketak ere. Modu horretan, harpidedunei online zerbitzu osatuago bat ematea eta aldizkaria kioskoan nekez erosiko zuen publikoarengana heltzea zen helburua. Hala ere, zailtasunak handiak ziren, ARGIAk sarean bete behar zuen funtzioa eta ekonomikoki eusteko moduko planteamendu bat aurkitu beharra zuen, inbertsioari nolabait buelta emateko.\n2002an webgunea ixteko zorian egon baziren ere, galdera bat nagusitu zen Lasarte-Oriako erredakzioan: “Posible al da ARGIAren komunikazio proiektua Interneten egon gabe?”. Ezetz erabaki zuten, eta ordutik 2017ra, pauso txikiak emanez heldu da proiektua.\nARGIAren lanerako gakoak\nErreportaje honen asmoa ez da hogei urte hauetan sarean egin diren proiektu eta pausoen errepaso kronologikoa egitea, baizik eta Internet nola ulertzen dugun partekatzea, aurrera begira lanean zein oinarrirekin ari garen azaltzeko.\nKazetaritza independentea: Banketxe, multinazional eta alderdi politikoen menpeko hedabideen kontrapuntuan, bizi dugun mundua ezagutu eta interpretatzeko gakoak ematen saiatzen gara. Aktualitatearen narrazio koherente bat josten goaz, herritarren kezka eta interesak erdigunean jarriz, botere elitistak beharrean.\nFuntzio soziala: Agenda propioa lantzeaz gain, gure komunitatearen intereseko gertaerei jarraipena egiten diegu. Horretarako, gai ugariren inguruan biltzen diren herritarren eztabaida eta ekimenei leku egiten saiatzen gara, beste hedabide gehienetan ez dutela lekurik jakitun.\nBaloreak praktikara: Lantzen ditugun gai asko ARGIAk bere egiten dituen balore eraldatzaileak dira, eta beraz, enpresan eta langileon eguneroko funtzionamenduan praktikan jartzen saiatzen gara.\nAbiadura eta formatu ugari: Internetek erritmo azkarra eskatzen du, eta paperean ateratzen ditugun aldizkariek logika propioa dute. Sarea erritmo aldetik frenetikoa izan daitezkeen bezala, astekariak, Larrunek eta Aktualitatearen Gakoak-ek informazioa beste sakontasun batez lantzeko arnasa eskaintzen dute. Hala ere, Internetek guztia azkartu duela ukaezina da.\nKultura librea: Gurea bezalako hizkuntza txiki batean, eduki sortzaile garen heinean, elkarlan librea hobesten dugu. Creative Commons lizentziapean banatzen ditugu gure eduki guztiak, beste hedabide edo eragileek gure edukiak zabaltzen dituztenean pozten gara, eta CC-BY-SA lizentzia duten hedabideen edukiei zabalpena ematen saiatzen gara. Hala ere, erakunde publikoek Interneteko diru laguntzak webguneen estatistiken arabera emateak –beste faktore ugari kontutan hartu gabe– zaildu egiten du euskarazko hedabideek beren informazioa ahalik eta gehien zabaldu nahi izatea –eragiteko gaitasuna txikituz–, norberaren webguneko bisiten kopurua kezka iturri baita. ARGIAn, kasu honetan, gure informazioaren hedapenari ematen diogu lehentasuna, nahiz eta praktika batzuek ez ekarri webgunera bisitarik.\nEuskara ardatz duen proiektu eleanitza: ARGIA euskaraz egiten den proiektua da, hizkuntzaren normaltasunaren aldeko eragilea. Horri sekula indarrik kendu gabe, sarea informazioa ahalik eta hizkuntza gehienetan emateko plataforma bikaina dela uste dugu. ARGIA English kanalean Euskal Herriko informazioa ingelesez ematen dugu, eta nazioartean elkarlanean aritzen garen hedabideetan sarri argitaratzen dituzte ARGIAko edukiak beste hizkuntzatan, Espainiako Estatuko El Salto, Herrialde Katalanetako La Directa edo Galiziako Sermos Galizan kasu. Noiz edo noiz esperimentuak egiten ditugu: Korrikaren harira idatzi genuen erreportajea, euskaldunok hizkuntz komunitate gisa mendeetan Espainiako eta Frantziako Estatuen partetik jasandako errepresioa kontatzen duena, 39 hizkuntzatara itzuli genuen herritarrok auzolanean, gure ahotsa mundu osora zabaltzeko bidea jorratuz.\nEduki multimedia: Bideo solteetatik hasi, eta Hitzetik Hultzera, Beranduegi, Damutuko Zaizute edo Zautela web telebista saioetara bide egin dugu. Horrez gain, euskaldunok sortzen goazen ikus-entzunezko materiala Interneteko unibertsotik hartuz biltegi funtzioa betetzen duen Multimedia kanala eraikitzen ari gara. Bertan 2.500 erreportaje, elkarrizketa, dokumental, hitzaldi, bideo herrikoi, film labur eta beste baino gehiago topa ditzakegu.\nProiektu integrala: Paperak sarea elikatzen du eta sareak papera. Astekari bat, webgunea, Larrun hilabetekaria, Aktualitatearen Gakoak urtekaria, Bizi Baratzea edo Zuloan gisako liburuak ekoizten ditugu. ARGIA Jendeak, bere ekarpen ekonomikoarekin proiektu osoa bultzatzen du, ez du produktu jakin bat, astekaria adibidez, “erosten”.\nTxikitik eragiten: Egungo egoera politiko eta ekonomikoak kezkatuta, beti pertsonak erdigunean jartzen dituzten baloreak bultzatzen saitzen gara, gure txikitasunetik.\nUrtebetean 1.000 ARGIA Jende berri gehiago\nOndorengoa zioen Pello Zubiriak 2007an, ARGIAk sarean 10 urte bete zituelako egindako bideo-erreportajean. “Txikia den kultura batean, talde profesional txiki batek konpetitzeko beste aukera batzuk dauzka Interneti esker. Ez dio mundua konpontzen, baina aukera berriak eman bai, baldin eta lanerako talentua, adorea eta gogoaz gain, aukera horiek baliatzen asmatzen badu”.\nKataluniako efektuak lagunduta, urriko datuak ARGIAren historiako onenak izan dira. Webgunean hilabetean 213.869 bisitari izan ditu ARGIAk Google Analyticsen arabera; Facebooken denbora tarte berean 1.980.323 lagunengana heldu gara lotura, argazki edo bideoekin; Twitterren 4 milioi erreprodukziotik gora lortu dituzte @argia-tik bidalitako txioek –erredaktore bakoitzak bere kontutik bidalitako ARGIAko edukia kontuan hartu gabe–; Instagramen pixkana abiada hartzen ari gara eta Telegramen Euskal Herriko hedabideen artean kide gehien dituen taldea izaten jarraitzen du ARGIAk 1.200 lagun baino gehiagorekin.\nInterneten ARGIAk egindako lanak ordaina dauka: gero eta ARGIA Jende gehiago gara. Iazko abenduan harpidetza eredua aldatuz geroztik, urtebetean mila kide berri batu dira proiektua ekonomikoki bultzatzera. Garai bateko kiderik baikorrenek ere nekez irudikatuko zuketen egoera.\nLantaldean lanean gogor jarraitzeko ilusioa nabari da, oso garbi izanik dena ARGIA Jendearen indarrari esker dela posible. Kazetaritza eginez, txikitik eragiten jarraitzeko konpromisoa daukagu, informaziorik gabe ez dagoela demokraziarik sinetsita. Hedabide independenteen garrantzia aldarrikatzen dugu eta informazioaren alorrean ere burujabetza bultzatu nahi dugu.\nKanal hauetan artxibatua: Kazetaritza | Internet | ARGIA


Sagardotegietara bisitak (Gipuzkoako Sagardogileen elkartea) - Astigarraga - Euskal Herria - Basklink\nSAGARDOTEGIETARA BISITAK (GIPUZKOAKO SAGARDOGILEEN ELKARTEA)\nNabarra Oñatz 7 bajo, Astigarraga\nSagardotegietan bisita gidatuak eginez, sagardoaren mundua ezagutzeko aukera duzu: sagastiak, dolareak, elaborazio zonak, baserriak eta upeltegiak ikusiko dituzu, besteak beste. Duela 500 urteko baserrietako tradizioa eta gaur egungo instalazio modernoak bisitatuko dituzu.\nOndoren, sagardoa dastatuko duzu, dastatze komentatu labur batekin eta pintxo batekin lagunduta. Azkenik, sagardotegirako bisita ohiko bazkari zein afari batekin bukatu daiteke: sagardotan egositako txorixoa, bakailao tortilla, bakailao frijitua piperrekin, txuleta ederra, eta azkenbururako gazta, irasagarra eta intxaurrak. Sagardoa “TXOTX” erara, upeletatik zuzenean, dastatuko da.\nZenbait sagardotegietan, urtaroaren arabera, sagarra zuk zeuk bildu eta ondoren sagardoa egiteko aukera ere izango duzu.\nBisita gidatuak bezero mota guztietara egokituta daude: bertako bisitari zein atzerritarrentzat eta banakako, talde zein familientzat ere. Izan ere, 4 hizkuntzetan egiteko aukera dago: euskara, gaztelania, ingelesa eta frantsesa.\nTel.: +34 943 33 68 11\nHelbidea: Nabarra Oñatz 7 bajo


Ezagutu “Nacer” film laburra\nEzagutu “Nacer” film laburra –\n“Nacer”, Animazioko Film Labur Onenaren Goyarako izendatua.\n“Nacer” Goya sarietako hogeita hamaseigarren edizioko Animaziozko Film Labur Onenaren saria irabazteko lehian dauden lau lanetako bat da.\nRoberto Valle zuzendariak eta Iván Miñambres Unikoko ekoizleak aurkezten digute Carlosen istorioa kontatzen duen lan zoragarri hau. Lau urteko mutikoa da Carlos, eta anaiatxo bat izateko erronka emozionalari egin behar dio aurre.\nFilm laburrak 9 minutuko iraupena du, eta elkarrizketarik gabekoa da.\nanimazioa, Goya sariak, zinema


Elkar argitaletxean gure azpiegitura, ezagutza eta esperientzia, artista eta sortzaileen zerbitzura ditugu. Horregatik, elkar zigilupean argitaratu beharrik gabe, diskoen produkzio osoan laguntzeko aukera eskaintzen dugu zerbitzu editorialen bitartez. Hau da, artistak bere diskoa sortu eta komertzializazioa arteko urrats guztietan laguntzen dugu, lana burutuz, bitartekaritza eginez eta aholkua emanaz.\nZerbitzu editorialak izenburupean Elkar argitaletxeak eskaintzen dituen zerbitzu zehatzak ondorengoak dira: musikaren grabaziorako Estudioko zerbitzu osoa (bitarteko teknikoak zein profesionalak), diskoaren diseinua eta maketazioa, fabrikazioa, eskubide editorialen kudeaketa (SGAE-ren tramitazioa) eta promozioa.\nAipatu zerbitzuak bezeroaren behar eta nahietara egokitzen ditugu artista bakoitzaren ezaugarriak aintzakotzat hartuz, Elkar argitaletxean dagoeneko burutu ditugun gisa honetako ehunka zerbitzu editorialek eta hamar urteko esperientziak ematen duten bermeaz.


Ikasteak saria du - Gazteberri.eus\nIkasteak saria du\nPublished8 abuztua, 2019\nOso iritzi aldakorreko gizartean bizi gara. Duela zenbait hamarkada pentsatzen zen ikasle azkarrak unibertsitatera joaten zirela eta hain azkarrak ez zirenak, aldiz, lanbide heziketara. Ondoren, hautemate hori aldatu zen eta guztiz kontrakoa pentsatzera pasatu ginen: benetan baliagarria zena lanbide heziketara joatea zen; unibertsitatea, bereziki, unibertsitate publikoa, langabetuen fabrika bat zen eta goi-mailako titulu batek ez zuen egindako esfortzuarekin bat zetorren enplegu bat bermatzen. Janari lasterreko jatetxe batean zerbitzari bezala lan egiteko ez zuen unibertsitatera joateak eskatzen duen esfortzua eta inbertsioa egitea merezi.\nIdeia horrek indarra hartu zuen azken urteetan jasan dugun krisi ekonomikoa zela eta. Urte horietan, langabezian ziren tituludunen kopuruak gora egin zuen eta, langabezian ez ziren horiek denbora gehiago ematen zuten euren ikasketa-mailarekin bat zetorren lanpostu bat aurkitzen. Gainera, hainbat kasutan, enplegu horiek prekarioak edo aldi baterakoak ziren; hots, ez zituzten tituludun batek izan ditzakeen itxaropenak betetzen. Gauzak horrela, azken urteetan, unibertsitate ikasketen irudiak okerrera egin du eta, alderantziz, goi-mailako heziketa-zikloena hazi da. Azken horiekiko interesa gero eta handiagoa da.\nGazteen Euskal Behatokiaren arabera, une honetan, gazteek unibertsitate-gradu edo Lanbide Heziketako goi-mailako gradu baten artean aukeratu behar izango balute, % 40 inguruk heziketa-ziklo bat aukeratuko luke eta % 51k, ostera, unibertsitatea. Eta goi-mailako ikasketak gazteek gustukoen duten aukera izaten jarraitzen badu ere, 2013. urtez geroztik Lanbide Heziketak gero eta jarraitzaile gehiago ditu. Urte horretan, unibertsitatea aukeratuko luketen gazteen kopurua % 60 zen eta LH aukeratuko zuketenak, berriz, % 29.\nNolanahi ere, krisiaren amaierarekin, unibertsitate ikasketen irudiak onera egin du. Hori da, behintzat, Lanbidek euskal tituludunen lan-munduan txertatzearen inguruan egin dituen azken txostenek azaltzen dutena. Txosten horien arabera, euskal tituludunen enplegu-tasa % 85 ingurukoa da eta tituludun gehienek euren ikasketekin bat egiten duen lanposturen bat aurkitzen dute, hots, “berean” lan egiten dute.\nLanbidek, urteko inkesten bidez, UPV/EHUtik, Deustutik eta Mondragon Unibertsitatetik ateratzen diren 10.000 pertsona ingururen lan txertatzea aztertzen du. Titulua lortu eta hiru urtetara zein nolako egoeran diren aztertzen da; izan ere, denbora tarte horretan pertsona horiek euren ibilbide profesionala sektore edo lanbide zehatz batera bideratzeko denbora nahikoa izan dutela uste baita.\nHazi da unibertsitarioen enplegagarritasuna\nLanbidek argitaratu dituen azken datuak Euskal Unibertsitate Sistema (UPV/EHU, Deustu eta eta Mondragon) osotasunean aztertzen duen Estudio de Incorporación a la Vida Laboral en 2017 eta Estudio de incorporación a la vida laboral del alumnado egresado de la UPV/EHU de 2018 txostenetan oinarritzen dira. Kasu bietan, tituludunen enplegu-tasa hazten ari dela eta 2016. urtean larriagotu zen geldialdi joerarekin apurtzen dela konfirmatzen da. Urte horretan, langabezia-tasa hazi zen unibertsitate ikasleen artean nahiz eta euskal ekonomiaren suspertzearen lehen seinaleak agerikoak izan.\nUrte honen hasieran ezagutzera eman den eta hiru unibertsitateak aintzat hartzen dituen 2017an Unibertsitateko lan-munduratzea inkestak azaltzen duenez, 2017ko abenduan 2014. urtean titulua lortu zuten ikasleen langabezia-tasa % 83,5ekoa izan zen.\n2014. urtean titulua lortu zuten ikasleei dagozkien datuek azaltzen dutenez, Mondragon Unibertsitateko tituludunen enplegagarritasun tasa % 86,9koa da eta Deustuko Unibertsitateko tituludunena, berriz, % 82,9koa.\nHil honetan bertan aurkeztu den beste inkesta bakarrik UPV/EHUko 2015. urteko promozioko tituludunen lan-munduratzea aztertzen du. Txosten horren arabera, tituludun horien % 85ek bere ikasketa mailari dagokion lanpostu bat lortu du titulua lortu eta hiru urteko epearen barruan. Era berean, lau ikasletatik hiruk euren ikasketetara erabat egokitzen den lanpostu bat aurkitu dute denbora epe berean.\nTxosten horren aurkezpen-ekitaldian Eusko Jaurlaritzako Enplegu eta Gizarte Politiketako Sailburu Beatriz Artolazabalek azaldu duenez, “zenbat eta prestakuntza handiagoa izan, orduan eta aukera gehiago lana aurkitzeko eta, batez ere, okupazioen maila altuenetan sartzeko”. Ildo berean, UPV/EHUko errektore Nekane Balluerkak honako hau azaldu du: “krisiaren unerik larrienetan ere eten egin ez den printzipio bat konfirmatzen da: formakuntza akademiko hobe batek itxaropen profesional zabalagorako, ardura handiagorako eta ordainsari hobe baterako aukerak handitzen ditu”.\nIkasketekin harreman handia duten lanpostuak\n2014. urtean egresatutako ikasleen inguruko Lanbideren inkestak azaltzen duenez, hiru unibertsitateetako tituludunen % 85 zuzendaritza, unibertsitate-teknikari edo teknikari laguntzaile postuetan dago. Bestalde, % 77 euren ikasketetara erabat edo hein handi batean egokitzen den lanpostu batean dago.\nTituludunen % 73k soldatako langile bati dagokion kontratu bat sinatu du. % 41ek lan-kontratu finkoa du eta % 59k, berriz, aldi baterako lan-kontratua. Aldi berean, inkestan parte hartu duten tituludunen % 21ek lanaldi murriztua du.\n2014. urtean graduatu zirenen % 20,4k lana aurkitu zuen bere ingurune sozial eta familiarrari esker: lagunak, sare pertsonala eta profesionala; hautagaitza bidez lortu zutenen kopurua % 14,1; oposaketen eta lan-poltsa publikoen bidez, % 15,6; unibertsitatearen eta enpresetan egindako praktiken bidez, % 14,3; Internet bidez, % 17,9 eta, autoenpleguaren aldeko apustua egin dutenak, berriz, % 5,3.\nTxostenean azpimarratzen dutenez, ikasketak amaitu eta lehen lana aurkitu bitartean, batez beste, urtebete pasatzen da. Datu horrek 2006. urtean graduatzen ziren ikasleek euren lehen lana aurkitzeko behar zuten denbora bikoizten du.\nLangabezia-tasa guztiz ezberdina da ikasitako graduaren arabera. Horrela, Osasunaren esparruarekin harremana duten ikasketak dira enplegagarritasun handiena duten ikasketak eta, ikasketa esperimentalak, berriz, txertatzerik baxuena dute.\nIkasketa esperimentalen langabezia-tasa Euskal Unibertsitate Sistemaren barruan % 18,4koa da; Humanitateetan, % 16; Gizarte Zientzietan, % 14,2; Ekonomian eta Zuzenbidean, % 12; Teknikoetan, % 7,5; eta, Osasunean,\nSoldata handiagoak, baina 2009koetatik urrun\n2014an titulatu zirenen batez besteko soldata 2017an 1.521 eurokoa zen. Kopuru hori aurreko urteetakoa baino hobea da, baina 2009an zen kopuruaren azpitik dago. Emakumeen kasuan, soldata baxuagoa da (1.463€) eta % 27 lanaldi murriztuan da.\nSoldatak sektorearen arabera aldatzen dira eta Osasun sektoreko 1.825 eta Esperimentaletako 1.287 artean mugitzen dira.\nGazteen Euskal Behatokiaren Gazteria eta enplegua 2017 azterlanaren arabera, 30 eta 34 urte bitarteko euskal gazteen batez besteko soldata 1.297 eurokoa da eta 30 urtetik beherakoena 1.093 eurokoa. Soldatari begira, garbi dago ikasteak saria duela.\nTags: enplegu-tasaikasketakLanbide Heziketasoldatatituluaunibertsitatea\nPrevious Gazteen artean euskara sustatzeko dinamika berria\nNext Itziar Alkorta: “Antibiotikoen gehiegizko erabilerak bakterioek horiekiko duten erresistentzia sustatu du”


Musika taldeek entseguei berrekin diete kuartelean — Aretxabaletako Udala\nMusika taldeek entseguei berrekin diete kuartelean\nUdalak eta Kuartela Kultur Elkarteak protokolo bat jarri dute martxan eraikina erabiltzeko. Taldeek txandaka jardungo dute astelehenetik larunbata arte, 10:00etatik 21:00etara.\nEntsegu lokalak kuartelean dituzten musika taldeek berriro ekin diote jarduerari Udal eraikin honen erabiltzaileen osasuna bermatzeko, Udalak eta Kuartela Kultur Elkarteak protokolo bat adostu dute, eraikinaren funtzionamendurako eta erabilerako jarraibideak ezartzen dituena, baita taldeek bete behar dituzten betebeharrak ere.\nEuskal Jaurlaritzaren azaroaren 6ko 38/2020 Dekretuak ezarri zituen murrizketen artean, profesional ez diren musika eta dantza taldeen jarduera debekatu zuen, eta ondorioz, kuartela ixtera behartu zuten. Egoera epidemiologikoaren bilakaerarekin, dekretuak aldatzen joan dira eta aurtengo urtarrilean dantza eta kirol ez profesionalaren praktikari berrekitea ahalbidetu zen. Hala ere, ez zen gauza bera gertatu musikari ez profesionalekin.\n“Kuartela Kultur Elkarteko ordezkariekin izan genuen azken bileran berriz ere musika taldeen egoera baloratu genuen. Euren kezkak azaldu zizkiguten, eta bi aldeen artean konpromiso batzuk hartu genituen, egungo egoeran beharrezkoak diren segurtasun neurriak eta arauak jasotzen dituen protokolo bat osatuz”, azaldu du Ainhoa Cabero Kultura zinegotziak.\nCaberok zehaztu duenez, kuartelak funtzionamendu “antolatua eta ordenatua” izango du erabiltzaileen aldetik, “aldi berean lokalak erabil ez ditzaten saihesteko”. “Azken dekretuan aurreko muga gehienak kendu zirela kontuan hartuta, musika taldeen eskaerei erantzun bat ematen saiatu gara, bertako artistek eta musikariek euren jarduera garatu ahal izan dezaten”, gaineratu du Kultura zinegotziak.\nDesinfekzio orokor bat egingo da erabiltzen hasi baino lehen.\nLokalen aireztapena bermatuko da; ahal den heinean leiho eta ateak zabalik mantenduko dira airearen zirkulazioa areagotzeko. Gutxienez, orduro, 10 minutuz aireztatuko da gela.\nLokal bakoitza entsegu guztien ondoren desinfektatuko da.\nKomunen desinfekzioa egingo da erabilera bakoitzaren ostean.\nSolairu bakoitzean hidrogel eta biruzida bana egongo da.\nTxandakako antolaketa bat prestatuko da, pasillo bakoitzean aldiro lokal bakarra okupatuz.\nGela bakoitzaren edukiera lau pertsonakoa izango da gehienez, eta dantza geletan zortzi lagun egon daitezke aldi berean.\nMaskararen erabilera derrigorrezkoa da momentu oro, salbuespen bakarra aire instrumentuen entsegua izango da. Kasu honetan, gutxieneko distantzia (bi metro) eta aireztapena bermatu beharko da.\nOrdutegia mugatua izango da: 10:00etatik 21:00tara, astelehenetik larunbata arte.\nGaur egun hogeita hamar bat taldek -ehun bat lagunek- erabiltzen dute eraikin hau (musika taldeak, dantza, serigrafia, larrua…).


Node.js-ren Praktika Onak gida, euskaraz –\nMartxoaren 21ean, Node.js programazio-inguruneak Node.js-ren Praktika Onak Gida argitaratu zuen euskaraz, Ane Diaz de Tuesta web-programatzaile arrasatearrak eta haren aita Joxe Felix Diaz de Tuesta euskaltzaleak itzulita. Urtebeteko lana izan da gida hori euskaratzea, proiektua 2020ko martxoaren 10ean hasi baitzen, SARS-CoV-2 birusak eragindako pandemiaren lehen konfinamenduarekin batera.\nWeb garatzaile askok estimu handitan dute Node.js-ren Praktika Onak Gida, gai horren inguruan gidarik garrantzitsuenetako bat delako. Berau da eremu horretan dagoen praktika onen bildumarik handiena, eta handitzen ari da astetik astera. Une honetan 80tik gora praktika, estilo eskuliburu eta arkitektura aholku biltzen ditu. Bertsio originala ingelesez argitaratu zen, baina laster itzuli zen beste bost hizkuntzatara. Seigarren itzulpena, hain zuzen, euskarazko hau izan da, Diaz de Tuesta aita-alabek egindakoa.\nZer da Node.js?\nProgramazio-ingurune hau oso ezaguna da web garatzaileen artean, eta gaur egun milaka webgune daude Node.js-rekin eginda, 175.398 baino gehiago.\nEuskarazko bertsioaren abentura\nAne Diaz de Tuestak Twitterren ikusi zuen mundu guztiko hainbat programatzailek laguntza eskaintzen zutela gida hori beste hizkuntza batzuetara itzultzeko. Larregi pentsatu barik, bere burua eskaini zuen praktika onen gida euskaratzeko.\nHasieran pentsatu zuen erraz egingo zuela itzulpena, hamar urte darama-eta programatzaile gisa lanean. Laster, ordea, konturatu zen egin beharrekoa uste baino zailagoa izango zela, eta denbora luzeagoa eskatuko ziola. Proiektua bertan behera uztekotan egon zen.\nOrduan baina, aita etorri zitzaion erreskatera. Ez amore emateko, berak lagunduko ziola, eta elkarlanean arituko zirela. Eta Anek, baietz. “Bikote menderaezina osatu dugu”—dio lan guztiak bukatuta: “haren euskaraz idazteko gaitasuna eta nire programatzaile ezagutzak konbinatuz, gida euskaratzea lortu dugu”.\nUrtebete eta berrirakurketa, zuzenketa, zalantza… ugariren ondoren, harro daude aita-alabak, azkenean, euskarazko gida argitaratu delako. Eta pozik, aurrerantzean non-nahi dabiltzan programatzaile euskaldunek aukera izango dutelako maila horretako gida bat euskaraz erabiltzeko.\nGehiago jakin nahi duenak esperientzia honen gainean, hementxe dauka Aneren kontakizuna.\nAne eta Joxe Felix Diaz de Tuesta aita-alabak. (Argazkia: Joxefe)\nDiaz de Tuesta aita-alabak\nHau ez da Diaz de Tuesta aita-alabek egin duten lehen lan publikoa elkarrekin. Orain hiru urte, 2018ko urtarrilean, GATZA webgunea aurkeztu zuten Oñatin, kasu hartan alabak egindako proiektu informatiko bat, aitak Leintz-Gatzagan egindako argazki-bilduma aterpetzeko.\nMondragon Unibertsitatean Sistemen Informatika egin ondoren, Anek Bordelen amaitu zituen ikasketak, ENSEIRB-MATMECA Ingeniari Eskolan. Gaur egun FieldBox.ai enpresan egiten du lan, Bordelen bertan, web garatzaile gisa.\nJose Felix Diaz de Tuesta gasteiztarra da jaiotzez, baina bere lan-bizitza Gipuzkoan egin du. Donostian Enpresa-ikasketak egin ondoren, 37 urte egin zuen lan Arrasateko Udalean Euskara teknikari moduan. Erdu euskaltegiko sortzaile eta bertako irakasle izan zen hamar urtez. Bergarako UNEDen ere 9 urte egin zituen euskara irakasle. 1988an Arrasate Press eta 1990ean Arrasate Telebista sortu zituen, beste lagun batzuekin batera. 1990eko martxoaren 28an Arrasateko Euskararen Hitzarmena jarri zuen martxan, 38 erakundek sinatuta, gaur egungo Euskaraldiaren aitzindari har daitekeena. Gaur egun erretiroa hartuta dago eta Oñatin bizi da.\neuskaraz, garatzaileak, programazioa


Bizkaiko Hitza | Bizkaia Archives - Page 368 of 393 - Bizkaiko Hitza\nEdukiontzi marroia hedatzen ari da Bizkaian »\nLandareetan jatorria duten hondakinak, animalietan dutenak —haragia, arrautzak eta horien oskolak, arraina, gazta, maskoten ileak…—, ogia, kafe hondarrak zein kortxozko tapoiak. Besteak beste, halakoak bota daitezke edukiontzi marroira, hondakin organikoak biltzen dituen edukiontzira. 2016an Bizkaian sortzen diren hondakin organikoen %4 konpost bihurtzea da asmoa. Iaz, Bizkaiak 5. edukiontziaren aldeko apustua egin zuen. Eta aurten eskualdez eskualde zabaltzen hasi dira.\nIaz baino baliabide gutxiago baina arrakasta handiagoa izan du Durangoko Azokak »\nabenduak 20 | Bizkaia |\t128\nMarka horretara iristeko bidea ez zuen erraza izan. Hain zuzen, Nerea Mujika Gerediaga elkarteko lehendakariak azaldu duenez, “zaila izan da aurrekontua %10 murriztu beharra”. 60.000 euro gutxiago izan dituzte aurten. Erakunde publikoetatik jasotako diru laguntzek sufritu dute halako beherakada.\nHala ere, “zailtasunak zailtasun, herritarren babesa” dutelako lortu dutela dio. Mujikaren esanetan, “jendeak inoiz baino hobeto erantzun du”. Durangora ez direla soilik erakusmahaiak ikustera joan esan du, gainera. “Gehiago eskatzen dute”. Bisitariak “aktibo” joan zirela dio.\n1.500. Bizkaiko metalgintzan aurten galdutako lanpostuak. »\nabenduak 20 | Bizkaia |\t127\nAurten metalgintza arloan 80 bat enpresa itxi dira. Horrek 1.500 lanpostu galtzea eragin du. 2014an eustea espero dute.\n‘HERRI HARRESIA’ APURTUTA, ATXILO »\nabenduak 20 | Bizkaia |\t145\nEhunka lagunek bat egin zuten Ondarroako zubian maiatzaren 27an, Urtza Alkorta herrikidearen atxiloketa eragozten saiatzeko asmoz. Ertzaintzak lau ordu behar izan zituen zubian elkartuta zegoen jendea handik atera eta Alkortarengana iristeko. Elkartas…\nBilbaoren makulu biak »\nabenduak 20 | Bizkaia |\t136\n“Datorren urtean abian jarriko den zerga erreforma sakona onartu da”, iragarri zuen Jose Maria Iruarrizaga Ogasun eta Finantza ahaldunak joan den abenduaren 5ean, Bizkaiko Batzar Nagusiek Gernika-Lumon egindako osoko bilkura bukatutakoan. “Itun ekonomikoa berreskuratu zenetik erreformarik garrantzitsuena” dela esan zuen, gainera. Aldaketa horiekin, Bizkaiko Ogasunak 153 milioi gehiago bilduko ditu.\nEAJ, PSE-EE eta PPren aldeko botoa jaso zuen foru gobernuak egindako lege proposamenak, autonomia erkidego osorako adostutako itunaren itzalpean. Bilduko batzarkideek, aldiz, aurka bozkatu zuten, ez zelako onartu taldeak aurkeztutako zuzenketa bat bera ere. “Erreforma herrena” dela zioten. “Kapitalaren hirukoa” deitu zuten, gainera, jeltzale, sozialista eta PPkoek osatu dutena.\nPFEZ pertsona fisikoen errentaren gaineko zergak tasa berriak izango ditu errentarik handienentzat: 92.310, 123.070 eta 179.460 eurotik gorako errentek %46, %47 eta %49 kotizatuko dute, hurrenez hurren. Orain arte, gehienez, %45 ordaintzen zen.\nAurrezkiarentzat ere tarifa berriak onartu dira. Lehenengo 2.500 euroetatik hasita, %20ko tasa izango dute; 30.000 eurotik gorako aurrezkiek, berriz, %25ekoa. Sozietateen zergak dedukzio berriak izango ditu mikroenpresentzat, ordaindu beharko duten tasa gehienez %19 edo %20 izateko; gehienez, hamar behargin eta bi milioi euro baino gutxiagoko jarduera bolumena dute enpresa horiek. Oinordetza eta dohaintzetan %1,5eko tasa onetsi zen, ezkontide, izatezko bikote eta lerro zuzeneko aurreko eta ondorengo ahaideentzat.\nAurrekontu bat, bi akordio\nBizkaiko Batzar Nagusien osoko bilkurak gaur onartuko du 2014rako aurrekontua. Izan ere, 22 batzarkide jeltzaleen babesa izango du. Bilduk dituen 12 ordezkariek aurka bozkatuko dute, baina, jeltzaleek PSE-EE eta PPrekin lortutako akordio banari esker, bi alderdiok abstentziora joko dute; bederatzi eta zortzi batzarkide dituzte, hurrenez hurren.\nOsotara, foru aldundiko zortzi sailek 1.082 milioi euro izango dituzte, urte berrian inbertitzeko. Sozialista eta jeltzaleek duela bi aste hitzartu zituzten 4,6 milioi euroren zuzenketak. Besteak beste, hauek adostu zituzten: Barakaldoko Interfábricas izeneko errepiderako milioi bat jartzea, Gurutzetako ospitalean eguneko zentroa martxan jartzea eta Down sindromedunen elkarteari diru laguntza ematea. Joan den astean, milioi bat euro pasatxoko aldaketa egin zion PPk EAJren proiektuari: 900.000 euro, A-8 eta A-68 autobideen ohiko erabiltzaileak laguntzeko; 100.000, zeliakoen elkarterako, eta 50.000, gazteentzako garraio txartela sortzeko.\nGobernu hitzarmena sinatzeko behar barik, urtarriletik aurrera lasai asko gobernatzeko ezinbesteko bi makulu lortu ditu Jose Luis Bilbaok.\nBasterretxeari gorazarre »\nabenduak 20 | Bizkaia |\t94\nNestor Basterretxea osoa bildu nahi izan dute aurten Bilboko Arte Ederren Museoko arduradunek. Haren urtea izan da. Bermeoko sortzailearen ertz guztiak arakatzen dituen atzera begirakoa eskaini diote Bilbon. Sekula egin zaion gisa horretako erakusketarik zabal eta osatuena izan da, eta otsailean ireki eta maiatzaren 13ra arte egon da zabalik. Peio Agirre komisarioarena da deskribapen orokorra: “Irudimenak, fantasiak eta utopiak blaitutako obra da Basterretxearena”. Eta hori guztia bildu nahi izan dute erakusketan. Forma eta Unibertsoa izendatu, eta harrera ona izan du erakusketak. Baina ez da izan sortzaileak aurten jasotako omenaldi bakarra.\nJuan Daniel Fullaondo arte kritikariak kaleidoskopio gisa deskribatu zuen Basterretxearen etorri artistikoa, eta horixe da Agirrek Bilboko erakusketan erakutsi nahi izan duena: Basterretxea guztiak batzen dituen Basterretxea hori, hain zuzen ere. 60 urteko ibilbidean sortutakoaren gaineko errepasoa. Marrazki, margolan, pelikula eta eskultura, hasieratik azken urteetara arte.\n1936ko gerra zela eta, Donibane Lohizunera (Lapurdi) jo zuen Basterretxearen familiak. Parisen izan zen Picassoren Gernika ikusten, eta Buenos Airesera joan zen 19 urterekin. Han izan zuen lehen lan artistikoa, gozogintza enpresa baterako publizitate bulegoan. “Marrazkiak egiten nituen, diseinuak. Eta marrazten hasi nintzen jenioak ez beste guztiak hasten diren bezala, imitatzen”. Eta hortik aurrerakoak dira erakusketakoak, Basterretxearen garaikako erretratua.\n1950eko hamarkadan sortutako lehen piezetan, Le Corbusier eta Ben Nicholson omendu zituen artistak. Abangoardia geometrikoari jarraika sortutako artelanak. Eta, konbentzioak alde batera uzteko asmoz, material berritzaileak erabili zituen horretarako: arpillera eta burdina, adibidez. Baina hasiera da hori; gero dator kaleidoskopioa. Izan ere, zabala da bilduma. Gaur, kontuan hartu dituzte taldearekin sorrera garaiko lanak, Arantzazuko Basilikarako (Oñati, Gipuzkoa) egindako muralak, hirugarren dimentsioarekin egindako esperimentuak, kartelak, fotomuntatzeak eta bolumetriak ere. Horiek eta baita eskulturak ere; bestetik, publikoak eta baita bestelakoak ere, Euskal kosmogonia izeneko bilduma tartean.\nGertu, baina aparte\nBermeotarrak gertukoa zuen Oteiza; artistak biak, eskultoreak ere bai. Baina hor dator Basterretxearen oharra: “Ez nintzen eskulturan hasi Oteizaren eraginez”. Eta jarraipena dator gero: “Ez nituen ibili Oteizak magikoki eta poetikoki urraturiko bide zoragarriak, beste batzuk baizik”. Artistak sortutako filmek ere izan dute zikloa, bestetik. Ezagunak dira horietariko batzuk: Ama Lur eta Pelotari, adibidez.\nBaina zabala izan da Basterretxearen urtea; ez da Bilboko Arte Ederren Museoko atzera begirakora mugatu. Haren lanak erakutsi dituzte Irunen eta Trapagan herriko Zugaztieta auzoan ere, adibidez. Gipuzkoan egindakoan, esaterako, artistaren ehun lan batu dituzte.\nUztailaren 7an bukatu zen ultraaktibitatea »\nabenduak 20 | Bizkaia |\t119\nJoan den uztailaren 7an bukatu zen lan erreforma berriak lan hitzarmenak adosteko emandako urtebeteko epea. Orain arte, lan hitzarmen berria adostu artean aurrekoa egoten zen indarrean, mugarik gabe. Erreformarekin urtebetean hitzartu ezean, maila oro…\nZortzigarren greba orokorra egin zen maiatzaren 30ean »\nabenduak 20 | Bizkaia |\t99\nELA, LAB, ESK, EILAS, Hiru, EHNE, CGT eta CNT sindikatuek eta hamaika gizarte eragilek deituta, greba orokorra egin zen maiatzaren 30ean Hego Euskal Herrian; azken urteetako zortzigarrena. Bizkaian aurreko deialdietan baino oihartzun apalagoa izan zue…\nItolarria gainditu guran »\nabenduak 20 | Bizkaia |\t116\nBizkaiko ia dozena bat herri egoera larrian zeudela bukatu zen 2012a. Aurten horri buelta emateko doiketa planak onartu dituzte hainbat udalek. Denek gutxitu behar izan dituzte gastuak, hala ere. Bereziki, obra eta inbertsio handiak desagertu egin dira. Zerbitzuak eskaintzeko eta azpiegiturak mantentzeko baliatu dute izan duten dirua. Edonola ere, bidean galdu dira bakarren batzuk. Adibidez, Bakiok udal kiroldegia itxi behar izan du.\nUdalek zain izan dute finantzaketa. Hori horrela, uda aurretik Bizkaiko Batzar Nagusiek plan berezi bat onartu zuten udalek diru gehiago izan dezaten. Ekainaren 12an Gernika-Lumoko batzar etxean egindako osoko bilkuran onartu zen udalen egonkortasunerako foru araua. Besteak beste, aurreko urteetako soberakinak gastatzeko baimena eman zitzaien udalei, daukaten zor biziak baldintzatuta. Lurralde historikoan dauden 112 udaletatik 80 inguruk bukatu zuen 2012a soberakinekin. Modu horretan, udal horiek diru gehiago izan dute gastatzeko, aurretik inposatu zitzaien austeritatea gaindituz. Era berean, foru aldundiak udal finantzen kontrol zorrotzagoa egiteko konpromisoa hartu zuen.\n“Proiektu estrategikoak” finantzatzeko baimena ere ematen die foru arauak. Izan ere, Unai Rementeria Lehendakaritza diputatuaren arabera, Bizkaiko udalen bataz besteko zorra aurrekontuaren %20tik behera dago, eta helburua %60tik behera egotea da. “Bost bat udal daude %60 horretatik gora. Oso txarto pasatzen ari dira. Baina ez diote utzi zerbitzuak emateari”. Gainontzeko udalak ondo daudela dio, eta batzuk, “oso ondo”. Azken urteetako soberakinak dituzte; batzuek baita 12 milioi ere.\nBilduko hainbat alkatek ez zuten ontzat jo foru aldundiaren lana. Ohartarazi zuten gaur egungo larritasuna “herentzian jaso” dutela, 2011ko hauteskundeen aurretik zeuden udal gobernuek utzita. EAJ eta PSE-EEren eredua egin dute erantzule. “Kontrolik gabe” gastatu izana egozten diete. Beste horrenbeste egin du asteon Gautegiz Arteagako alkate jeltzaleak: aurretik gobernuan egondako EAE-ANVri leporatu dio azken bi urteetan zorrak itota ibili izana. Salatutako kasurik deigarriena Lemoako alkate jeltzale ohiak jatetxe eta tabakotan gastatutako diru kopurua izan da: 64.000 euro.\nDoiketa planekin eguneroko gastuak bakarrik ordaintzeko moduan geratu direla diote. Salaketa hori egin du, adibidez, Urduñako alkate Carlos Arranzek (Bildu). Joan den astean onartu zuten plana. Horren truke foru aldundiaren laguntza jasoko dute zorrari aurre egiteko. Arranzen esanetan, hainbat urtez ezingo dute inbertsio garrantzitsurik egin. Bermeok ere egin du bere doiketa. Eta foru aldundiak bankuekiko zorra ordaintzeko epea hamar urtetik hamabostera luzatu dio.\nForu aldundiak 2014a “hobea” izango dela dio. Udalkutxatik aurten baino %6,7 gehiago jasoko dute. Eta dagoeneko kitatuta izango dute udal finantzaketarako foru funtsarekin zuten zorra.\n“Ez dugu beldurrik antzinako artera hurbiltzeko; bai, ordea, gaur egungora gerturatzeko” »\nazaroak 15 | Bizkaia |\t180\nAskotarikoa, eklektikoa da. Ez dago horretaz bizi den sortzaile askorik. Badago, ordea, militantzia handia eta gauzak egiteko gogoa daukan jende asko. Gauza asko egiten dituen jendea da: pintura, eskultura, bideogintza, argazkigintza…\nInteresgarria da. Hori publikoak epaitu beharko du, dena den. Liburuan saiatu naiz epaiketarik ez egiten. Nire hautaketa ahalik eta modurik objektiboenean egiten saiatu naiz, eta denetarik erakusten. Ez dut diziplina edo lengoaia zehatz baten aldeko apusturik egin nahi izan. Ahalik eta gauza zabalena erakusten saiatu naiz: Jende helduaren eta gaztearen lanak, emakumezkoenak eta gizonezkoenak…\nHor aipatzen ditut, esaterako, Dario de Regoyos —asturiarra izan arren, Durango inguruan ibili zen margotzen—, Zubiaurre anaiak —Madrilen bizi arren, bertakoak ziren eta sarri etortzen ziren hona; bertoko paisajeak eta jendea margotzen zituzten—… Euskal margolari asko bildu ditut, bertakoak izan ez arren etortzen zirenak margotzera.\nNeurri batean, bai. Zaila da esaten, ordea. Gazteengan ez da askorik nabari. Horiek beste garai bateko semeak dira: Arte Fakultatean ibilitakoak, globalizazioan sartutako garaikoak… Helduagoak diren artistei dagokienez, bai: horietako asko joaten ziren Ezkurdi aretora erakusketak ikustera eta antolatzera. Artisten arteko giro hori, egun ez dagoena, lehenago bazegoen. Beraz, helduagoak direnak badira 1970 eta 1980ko hamarkadetako giro artistikoaren oinordekoak. Bakoitza bere eran.


Zabalik "Artificial Intelligence for the Wellbeing and Sustainability of Societies" ikastarorako izen-ematea! - BC3 Basque Centre for Climate Change - Klima Aldaketa Ikergai\nGaur egun adimen artifizialari buruz entzuten dugun ia guztia ikaskuntza automatikoa da, eta zehatzago, ikaskuntza sakona. Algoritmoen kategoria honek estatistikak erabiliz funtzionatzen du, datuetan patroiak aurkitzeko, eta giza trebetasunen imitazioan izugarri indartsua dela erakutsi du.\nBaina sakoneko ikaskuntzak IA begi publikora bultzatu badu ere, puntu txiki bat besterik ez da gizateriaren bilaketaren historian, gure adimena erreplikatzeko.\nIkaskuntza sakonak bultzatutako teknologietan sakontzeko, Basque Centre for Climate Change (BC3) zentroak, Basque Center for Applied Mathematics (BCAM) zentroarekin elkarlanean, “Ai for the Wellbeing and Sustainability of Societies” uda ikastaroa antolatu du.\nIkaskuntza programa modu birtualean egingo da 2021eko ekainaren 9tik 11ra, eta Euskal Herriko Unibertsitateak (UPV/EHU) eskainiko dituen udako ikastaroen parte izango da.\nBertaratzen direnek IAren ikuspegi zabalagoa lortu eta egungo aplikazioak eztabaidatzeko aukera izango dute, hainbat diziplinatako hizlariekin trebatuz, hala nola, Aurelia Bustos (Medbravo), Javier del Ser (Tecnalia) eta Maria Cristina Marinescu (Barcelona Supercomputing Centre).\nKode irekiko bi teknologien zuzeneko erakustaldia eta BC3 eta BCAM sistemetan garatutako IA ikusteko aukera ere izango dute: k.LAB modelatze integratuko softwarea eta Scikit-learn, datu prediktiboak aztertzeko softwarea.\nAzkenik, David Jensen (UNEP), Nuria Oliver (ELLIS) eta Xabi Uribe-Etxebarria (Sherpa) adituek eta Maria Jose Sanz (BC3) moderatzaileak osatutako mahai-inguruak itxiko du ikastaroa.\nSortzen ari diren teknologiak gustuko badituzu edo gizartean gaur egun duen eta izan dezakeen eraginari buruz gehiago ikasi nahi baduzu, eman izena orain “AI for the Wellbeing and Sustainability of Societies” ikastarorako. Lekuak mugatuak dira!\nJune 11, 2021 @ 11:30 am


Altzagako 400 etxebizitzen kontrako ekitaldia, domekan - Erandio - Hiruka.eus\nAltzagako 400 etxebizitzen kontrako ekitaldia, domekan\nHiruka.eus 2018-03-20 11:12\nTartanga Berdea askotariko kolektiboaren helburua da Altzagako gune berdea mantentzea. © TARTANGA BERDEA\nTartanga Berdea plataformak Altzagan eraiki gura dituzten 400 etxebizitzen kontrako kanpainaren azken ekitaldia egingo du Erandioko udaletxe plazan, domekan, martxoaren 25ean. Helburua da Tartanga auzoa “berde” mantentzea eta Altzagan egin gura duten operazio urbanistiko handia etetea.\nEguerdiko 12:30ean hasiko da ekitaldia, eta une horretan sinatzeko azken aukera edukiko dute "Tartanga Berdearen alde" egin gura dutenek. Umeentzako tailerrak, txorizada eta bestelako ekintzak egingo dira ere. Bestetik, 13:30ean elkarretaratzea egingo da udaletxeko plazan.\nTartanga Berdeak sinadurak batuko ditu Altzagan eraikiko dituzten 400 etxebizitzen kontra\nHiruka.eus 2018 mar 05 Erandio\nErandioko Hiri-Antolamendurako Plan Orokorraren aurrerapenari iradokizunak egiteko sinadura-bilketa abiatu du Tartanga Berdea plataformak. Udal-kir...


Herrikoi-musika sorta 1 — dantzan.eus\nHemen zaude: Hasiera › Argitalpenak › Herrikoi-musika sorta 1\nHerrikoi-musika sorta 1\nArgia Euskal Dantzari Taldeak 1970an ateratako diska da honako hau. Otsagabiako dantzak bi klarineterekin jota grabatu ziren, Otsagabian bertan garai batean jo izan ziren eran. Eta Jaurrietako Axuri-beltza berpiztu berria zena lau haizetara zabaldu zen diska honen bidez.\nDiska honekin, herrikoi-musika sortari asiera ematen diogu. Hontan euskalerri zear bilduriko doiñuak doazi; gure herriaren agerpen baten antzeko zerbait egin nahi dizan dugu. Joile eta dantzariak Argia tadekoak dira; Ez dok amairu taldeko batzuen laguntzarekin.\nDoiñu oso ezauna Ori mendiko inguruetan. Belatzaren antzeko izan nahiz, artzainek erabiliko zutela pentsa dezakegu. Hontaz txirulaz jota azaltzen dugu, aurretik txalaparta eta ondotik gitarra doazilarik.\nGarbi asko nabari da, dantza sail honek antziñako kutsu dadukala. Dantza hauetako Bobo deritzaionak, erromatarren JAno jainkoaren antza duela ohar gaitezke. Zatiak: pasei, enperadore, katxutxa, dantza, modorro, pañuelo-dantza eta jota. Hontan klarinetez jota azaltzen dugu. Otsagiko herrian horrela egin ohi zen, geroztik dultzaina sartu ba da ere. Dantza hauk, irailaren Otsagiko festetan dantzazen dira, eta oraindik ere biz-bizirik daude.\nDantza hau, Baztan ibarreko zenbait herritan, eta batez ere Arizkunen, ihauteri karietara dantzatu ohi da. Dantzatu ondotik, atsal askari on baten egiteko asmoarekin, lau gazte, lukainka, gazta, odolkiak, txingar eta abar bildu nahiz, herriko karriken barrena ibiltzen dira. Eskuetan zenbait sagar daramazkitela, dantza hau etxe batzuen aurrean dantzatzen dute.\nEAURTAKO AXURI BELTZA\nAzkue zenak egindako bilduman "dantza kantatuak" delako saillan dator; eta musiko eta mutil-dantzaren antzeko dela esaten digu. Auñamendi etxeak argitaratu zuen liburuxka batean, neskatxa-dantza bezala dator.\nMusika-tresnak, kordeoia eta txirula erabiltzen dira. Kordeoia, Saraitzuko ibarrean oso erabillia izan delako, beste musika-tresna asko bezala: txirribita, klarinete, gitarra, bandurria, eta abar. Honekin, gaur ez-ezagun eta arrotz deritzaigun kultura-mota interesgarri bat zer garrantzikoa izan zen ohart gaitezke. Bestalde artzaingoarekiko kutsua nabari dedin, txirula egokiena iruditu zaigu.\nZuberoan oso ezaguna den doiñua. Muxiko bat da. Pastoraletan, asieran, bukaeran eta "aingeruak", "apezpikuak", eta "aita saindua" agertzen direlarik jo ohi da. Azkue zenak, Atarratzeko Albert Constantin jaun zenak adierazirik bildu zuen. Hontan, txirulaz jota azaltzen dugu.\nIngurutxoa, Nafarroako ifar-aldean oso edaturik egon den dantza da. Inguru-dantza da, eta ordulari-orratzen abiaduararen kontra dantzatzen. Beste lekutan ere, ba dira era hontako dantzarik. Leitzako herrian bizirik dirau. Urteoro, jai haundi eta festetan dantzatzen da. Dantza honen zatiak hauek dira: soka-dantza, belauntziko, soka-dantza, inguru-txiki, inguru-haundi eta inguru-txiki.\nEuskalerrian, gizon eta andreen arteko danztarik ezaunenak, aurresku eta ingurutxoa dira. Soka-dantza, dantzatzeko moldez haien idurikoa da, bainan ez hainbeste musikaz. Nafarroan, Malda-errekako eskualdean bizirik dirau, eta batez ere Itturingo herrian. Danzta hau, Itturingo alkateak Bestaberri-kari bere botereak Lagasa eta Aurtiz auzoetako alkateari ematekoan dantzatzen da; jaundone Joane egunez; Mendaur-ko Trinitate deitzen den baselizarako beilan, bai eta ihauterietan ere. Lau zati ditu: aunitz urtez, mutil-dantza, soka-dantza eta zortzikoa.\nEz da asko, albokaren berri ematen diguten idatz-lanik. Ahoz-aho berriz, haren bizitzaren egoera gaur arte heldu zaigu, eta horrela, artzaingoarekiko musika-tresna dela badakigu. Gaur Gipuzkoako zenbait lekutan, eta batez ere Bizkaian bizi da. Tresnak sei nota besterik ez ditu, eta behar bada horrengatik jotzeko piezak ez dira oso ugariak. Horrela, albokaria bertsolari bihurtzen zaigu, doiñuak inprobisatu ohi bai ditu. Zaldabaio batez laguntzen da, eta kalejira, orripeko eta porrusaldak jotzeko erabiltzen.\nHerrikoi-musika sorta 1 (zip)\nDiskaren doinuak banan-banan mp3 formatuan:\n1. Belatzarena (mp3)\n2. Otsagiko Paseoa (mp3)\n3. Enperadorea (mp3)\n4. Katxutxa (mp3)\n5. Dantza (mp3)\n6. Modorroa (mp3)\n7. Panuelo-dantza (mp3)\n8. Jota (mp3)\n9. Arizkungo sagar-dantza (mp3)\n10. Eurtako axuri-beltza (mp3)\n11. Zuberoko branlia (mp3)\n12. Leitzako ingurutxoa 1 (mp3)\n13. Leitzako ingurutxoa 2 (mp3)\n14. Itturingo soka-dantza 1 (mp3)\n15. Itturingo soka-dantza 2 (mp3)\n16. Itturingo zortzikoa (mp3)\n17. Arratiako alboka (mp3)


Lantegi batuak-ek saria eman die Salica enpresari eta Bilboko Merkataritza, Industria eta Itsasketa ganberari - Lantegi Batuak\nLantegi Batuak / Prentsa oharrak / Lantegi batuak-ek saria eman die Salica enpresari eta Bilboko Merkataritza, Industria eta Itsasketa ganberari\nLantegi batuak-ek saria eman die Salica enpresari eta Bilboko Merkataritza, Industria eta Itsasketa ganberari\nLantegi Batuak-ek aintzat hartu ditu Salica enpresa eta Bilboko Merkataritza, Industria eta Itsasketa Ganbera adimen-urritasuna duten pertsonei enplegu normalizatua lortzen lagundu dietelako. Errekonozimendu bi horiek Lanerako, lagundutako enplegu-programaren 15. urteurrenean egin dira; programa hori Lantegi Batuak-ek sortu zuen, pertsona horiek enpresa arruntetan lan egiteko aukera izan zezaten, enplegu bereziko tailer eta zerbitzu saretik kanpo.\nMerkataritza Ganberari aitortza egin zaio Lanerako programari laguntza handia eman diolako, batetik, Bizkaiko enpresen aholkularitza, sustapen eta ordezkaritzarako organoa den aldetik, eta bestetik, Lurraldeko enpresa-jardueraren dinamizatzaile den aldetik. Bestalde, Salica kontserba-enpresa eredugarri izan da adimen-urritasuna duten pertsonak enpresa munduan integratzen. Gaur egun, enpresa horretako 200 langileetatik 7 Lanerako programakoak dira.\nLanerako programari esker (www.lanerako.com), 1995etik gaur arte, adimen urritasuna duten 200 pertsona baino gehiago hasi dira lanean Bizkaiko 130 enpresatan, enplegu finkoaren aldeko apustu irmoa eginez gainera. Horrela, indarrean dauden ehun kontratutik 78 mugagabekoak dira, eta ehuneko 16, enplegua sustatzeko enplegu iraunkorrak.\nLanerako Lantegi Batuak-en doako programa bat da eta Europako Gizarte Fondoak, Eusko Jaurlaritzak eta Bizkaiko Foru Aldundiak finantzatzen dute. Programa horrek hainbat arlotan laguntzen du: enpresari aholkularitza ematen dio urritasuna duten pertsonak kontratatzeari buruz, administrazio publikoan laguntzak tramitatzea errazten du, bete beharreko lanpostua aztertzen du eta hautagaiak aukeratu eta langilearen prestakuntza eta jarraipena egiten du. 15 urte hauetan, 2.200 enpresa baino gehiago bisitatu eta aholku eman zaie.\nPrograma horrek baliabideak eta laguntzak eskaintzen ditu, betiere lagundutako enpleguan oinarrituta, eta pertsona horien laneratze-prozesua eta ibilbide osoa zaintzen da enpresetan. Lan arruntera egokitzeko faseetan, adimen urritasuna duen pertsona bakoitzak Lantegi Batuak-en laneko prestatzaile baten laguntza izaten du; laguntza hori, pixkanaka-pixkanaka eta pertsona bakoitzaren arabera, gutxitzen joaten da Lanerako programaren azken fasera iritsi arte, eta orduan jarraipena egingo zaio lanpostuan dagoen bitartean.\nAurten, enplegurako eragozpen bereziak dituzten pertsonentzako urte zail honetan, Lantegi Batuak-ek abian jarri du honako ataria www.lanerako.com. Atari horren asmoa da Bizkaiko enpresen jardunbide egokiak eta bertan lanean ari diren minusbaliatuen esperientziak partekatzea. “Aukerarik onena” eslogana goiburu hartuta, web orri honetatik lanean ari gara enpresen kontratazioa eta laguntza sustatzen, minusbaliotasuna duten pertsonen gizarteratzea lortzeko enpleguaren bidez. Horrez gain, kontrataziorako laguntza-programei buruzko informazio eguneratua dago bertan eta minusbaliotasuna duten pertsonen gizarteratze eta laneratze alorreko erreferentziazko blog bat.\nLegeria eta laguntzak\nIndarrean dauden legeen arabera, 50 langiletik gorako enpresek minusbaliotasuna duten pertsonen ehuneko 2 kontratatu behar dute. Betebehar horretatik salbuetsita geratu daitezke 2000ko urtarrilaren 14ko 27/2000 Errege Dekretuan jasota dauden neurri alternatiboetakoren bat betetzen duten enpresak. Bestalde, enpresaburuen ikuspegitik garrantzi berezia dute minusbaliotasuna duten pertsonak hartzen dituzten enpresentzako dauden laguntzek eta diru-laguntzek.\nZentzu horretan, Eusko Jaurlaritzak, Bizkaiko Foru Aldundiak, Gizarte Segurantzak eta SPEE-INEMek laguntza garrantzitsuak ematen dizkiete minusbaliotasuna duten langileak aldi baterako edo mugarik gabe kontratatzen dituztenei: fondo galdurako diru-laguntzak, gizarte segurantzako kuoten salbuespen partzialak eta lanposturako egokitzeko diru-laguntzak, betiere maila ezberdinetan, kontratuen iraupena, ordainsaria eta lanpostuaren ezaugarriak kontuan hartuta.


naiz: agenda - ‘Basque Way’, AEBn euskaldunen aztarnari segika sortutako irudi sorta\n‘Basque Way’, AEBn euskaldunen aztarnari segika sortutako irudi sorta\n21.07.19 - 21.07.30\n‘Basque Way, itzulerako txartelik gabe Ameriketara bidaiatu zuten euskaldunen aztarna’ erakusketa Donostiara heldu da. Itzulerako txartelik gabe Ameriketara bidaiatu zuten euskaldunen aztarnak erreskatatzen saiatu den 12 geldialdi historikoko eta argazki sortako 20.000 kilometroko bidaia da.\nEkimena Tejas Rojas elkarteak antolatu du eta Espainiar Kultur Ekintzak, EAEko Espainiako Gobernuaren Ordezkaritzak eta Gipuzkoako Foru Aldundiak antolatu dute. Guztira, 1,5x2 metroko 12 kubo dauzka. Erakusketa ikusgai egon da Gasteizen eta Bilbon. Kuboak uztailaren 30era arte egongo dira Koldo Mitxelena Kulturunearen aurrean.\nDavid Quintas argazkilariak eta Martin Ibarrola idazleak, Maria Jose Telleria Gipuzkoako Aldundiaren Kulturako foru zuzendariak eta Denis Itxaso EAEko Gobernuaren Ordezkariak aurkeztu zuten erakusketa Gipuzkoako hiriburuan.\n2003 eta 2019 bitartean, David Quintas argazkilariak hainbat argazki espedizio antolatu zituen Latinoamerika, Estatu Batuak eta Kanadako herrialdeetara, 20.000 kilometro asfalto baino gehiago estaliz eta euskal jatorriko lekuak, izenak, ohiturak, pasadizoak eta arkitekturak hilezkortuz.\nQuintasek azaldu zuenez, «gizon eta emakume euskaldun haien oroitzapenak leku susmagaitzenetan bizirauten du. Batzuetan, erreferentziak aurkitzen nituen saltoki exotikoetako idazkunetan eta, beste batzuetan, mendien artean galdutako herriak arakatu behar izan nituen toponimo bat aurkitzeko. Pozten nau abentura hori orain partekatzeak eta joan zirenen arrasto galduak aldarrikatzeak».\n‘Basque Way’-k ibilbide hori erreplikatzen du eta Martin Ibarrola kazetari eta idazleak idatzitako 12 istorio gehitzen ditu, «Ozeano Atlantikoa zeharkatu zuten bidaiari ausart haien testigantza harrigarri eta zirraragarrienak berpizten dituztenak».\n«Erakusketa aitzakia ezin hobea izan da gure iraganeko pasarterik ezagunenetara bidaiatzeko», azaldu zuen Ibarrolak. «Euskal jatorriko cowboy bat, komantxeekin bakea lortu zuena; Elgoibarko umezurtz bat, Mexikoko zilarrezko meategiak konkistatu zituena; abenturara abiatzeko gizonez jantzi zen Donostiako nobizia bat; Pasaiatik debekatutako liburuak garraiatzen zituzten kortsarioak... Gogoratuak izateak merezi duten pertsonaia historikoak dira.\nErakusketak «euskaldunek mende askotan Amerikako kontinentean izan duten arrastoa errepasatzen du eta geldialdi zehatzak egiten ditu hainbat herrialdetan, non istorioak, elezaharrak, dokumentuak eta, azken batean, argazki ederren itxurako adierazpen grafikoa duten aztarnak biltzen diren. Irudi horiek euskaldunen izate horren berri ematen dute, sen abenturazale, ireki, kosmopolita eta unibertsal horren berri. Itzulerako txartelik gabeko bidaia horrek gure kultura zabaltzeko modu bat ere irudikatu du, munduan ezagun egiteko modu bat. Nik uste, erakusketa honek oso ondo islatzen du hori askotariko istorioen bidez, espioizkoetatik historia antropologiko, arkeologiko, etnografiko eta herrikoizkoetara», adierazi zuen Itxasok.\nMaria Jose Telleriak, bere aldetik, azpimarratu zuen nola bizitza hobea bizitzeko gogoak jatorritik lagundu dion gizateriari eta nola erakusketa honek milaka kilometrotara dagoen beren kokalekua aurkitzeko etxea utzi egin zuten gizon eta emakumeek bizi izan zuten abenturaren testigantza ematen duen. «Gaur egun ere asko dira erbeste honetara bultzatuak eta, zuzenki ordainez, orain guri dagokigu bizi-ibilbideak eraikitzen laguntzea, ziur aski gureak interesgarriagoak eta osoagoak izango direnak. Erakusketa honek abiatu zirenei eta hartu zituztenei egindako omenaldia izan nahi du».\nKuboek Amerika puntatik puntara zeharkatzen duen ibilbide bat markatzen dute, Argentinako barnealdeko errepideetatik Ternuako kostalde izozturaino. Hain zuzen ere, horietako bi Kanadaz, bi AEBez, bi Kubaz, eta bat Mexikoz, Venezuelaz, Brasilez, Peruz, Txilez eta azkena Argentinaz arituko dira.\nErakusketarekin batera hitzaldi ziklo paralelo bat ere badago, gai berean sakondu nahian. Asteazken honetan ‘Jesus Galindez: profesor, político y, ¿espía?’. (Koldo Mitxelena Kulturunea, 19.00) hitzaldia eskainiko du David Motak. Uztailaren 28an, berriz, Oscar Beltran de Otalora ‘Influencers de la cultura vasca en América en los años 50’. (Koldo Mitxelena Kulturunea, 19.00) izenburupean arituko da.


Googleko kontzeptu-hiztegi berritzailea, IXAren elkarlanaren fruitu – Hizkuntza-teknologiak, Ixa Taldearen bloga\nGoogle-koek beren ikerketa-saileko blogean Wikipedia eleanitzean oinarritutako baliabide oso interesgarri bat atera dute pasa den asteburuan. IXA taldeko Eneko Agirre-rekin izandako elkarlanaren ondorioz sortu da baliabide hori. Hitzak eta kontzeptuak lotzen dituen hiztegi berezi bat da. Bilaketetako emaitzak hobetze aldera bilaketan zehazten ditugun hitzen esanahiak (kontzeptuak) bereizteko oso erabilgarria izango da hiztegi berri hau. Hemendik deskargatu daiteke.\nAlbistearen hasiera Google-ren ikerketa-sailaren blogean\nOrain dela lau urte Ixa taldeko blog honetako albiste batean poztu egiten ginen azkenean bilatzaileak hizkuntza-teknologia erabiltzen hasten zirelako. Ordura arte Google-ren eta beste bilatzaileetan hitz soila izan baitzen oinarria, karaktere-sekuentzia hutsa.\nBi urte geroago blogeko beste albiste batean IXA taldeko Eneko Agirre Google-ren Zurich-eko ikerketa zentroan izan zela genion, Google-k ikerkuntza jardunaldi batzuetara gonbidatuta.\nBaliabide ireki berri honekin aplikazio berritzaile asko sortu ahal izango dira laster. Adibidez, Google-k duela gutxi kaleratu duen Ezagutza-Grafoarekin zerikusi hertsia duela uste dugu. Ezagutza-grafo horrekin Google-ren egiten ditugun bilaketetan ohiko esteka zerrendaz gain, interesa dugun pertsona edo kontzeptuari buruzko datuak ere azalduko zaizkigu. Proba moduan, oraingoz bilatzailearen ingelesezko bertsioan bakarrik eskaintzen dute. Hemen adibidez Marie Curie-ri buruz galdetuz gero ikusiko genukeena:


Infinitu artifiziala | Begira Photo\nInfinitu artifiziala argazki-liburuaren aurkezpena\nAzaroak 2, osteguna | 17:45\nInfinitu artifiziala Fernando Maselliren argazkien bilduma da, paisaia birsortuak ageri den argazki sortak, Fernandok berak bakarrik egin dezakeen eran egindakoa. Mendi kate malkartsuak, zeinetan argi-itzalak, sakonera eta garaiera batutakoan, “ikara sublimea” eragiten duen ikuskera sortzen den; alegia, gure eguneroko arauen eta ordenaren segurtasun-ilusioa ezegonkortzen duen zurrunbiloak sorrarazitako ikara. Sublimearen kategoria estetikoari buruzko ikerketa bat da; sublimea beldur kontrolatu gisa ageri da neurrigabetasunean, infinituan, hutsunean, bakardadean edo isiltasunean.\nInfinitu artifiziala liburuak Cuadernos de la Kursala izeneko bildumaren zatia da, Cadizeko Unibertsitateak, Nafarroako Unibertsitateko Museoak eta La Fabricak lagundutako proiektu editoriala.\nFernando Masellik (Buenos Aires, Argentina, 1978), bere proiektu artistikoen bitartez, formalismoaren aldeak aztertzen ditu, eta funtsezko baliotzat dituen estetikan eta kontzeptuan sakontzen du. Bere azken lanetan arreta berezia eman dio gizon-emakumeek natura garbiarekin duten harremanari eta naturak duen rolari erlijiotasunaren edo ezagutzaren moduko ideiak ulertzeko. Hartara, ikerketaren ardatz nagusia sublimea kontzeptuaren inguruan dabil, hots, paisaia malkartsuen edertasunaren jainkotasunari lotutako handitasunaren aurrean sentitzen dugun beldur eutsiaren inguruan, hain zuzen ere.


Unibertsitate etorbidean, hilerrirako ibilbidean dauden argi-balizak konpondu dira — Berbia\nUnibertsitate etorbidean, hilerrirako ibilbidean dauden argi-balizak konpondu dira\nOstiral gauean ipurditik kendu ziren 5 argi posteak\nAsteburuan gertatu zen, ostiral gauean, ezezagun batek, edo batzuk, hilerrirako platanero ibilbidea argiztatzen duten bost posteak ipurditik apurtu zituzten. Tamaina erdiko argi posteak lurrera lotzen zituzten tirafondoak aterata zeuden eta posteek kolperen bat zuten arren, erabilgarri zeuden. Hala, atzo bertan zuzendu ziren eta berriro Unibertsitate etorbideko pasealekuan jarri ziren.\nBost dira kanposanturako platanero arteko ibilbidea argiztatzen duten tamaina erdiko argi-balizak eta 48 ordutan botata egon baziren ere, une honetan, ingurua apaindu eta argitzen daude jada. Lurrean sartuta plazan dauden fokuen antzekoak ere badira baina horien ez zuten kalterik izan.\nHilerrirako ibilbidean dauden argi posteak ez ezik, Antixena parkeko arbolek ere kalteak izan dituzte asteburuan. Adar batzuk apurtuta eta inguruan botilak eta zaborra agertu zirela salatu du herritar batek sare sozialen bidez.


Altxorraren bila ibili ziren Gabirian zehar | El Diario Vasco\nTolosa GoierriAltxorraren bila ibili ziren Gabirian zehar\nAltxorraren bila ibili ziren Gabirian zehar\nTalde irabazlearen kideak pozik. / BAZTARRIKA\nARANTZAZU BAZTARRIKA GABIRIA. Martes, 24 octubre 2017, 00:27\nIgandean, Hip Hip Urrirako ekintza bat egin behar zela aitzakiatzat hartuta aurtengoan ere altxorraren bila ekitaldia antolatu zen. Alde batetik, 12 urte baino gutxiagoko dozena bat umeek jolas komunitarioak egin zituzten.\nParte hartzaileek joko ezagun eta ez horren ezagunetan hala nola armiarman edo musika kaxan, ederki asko pasaz igaro zuten goiza. Amaitzeko, guztiek sari bezala jasoko zuten altxorra aurkitu behar izan zuten, Altzibar lora dendak hornituriko landareak. Bestetik, adin horretatik gorako 30 pertsonek herri guztian zehar eginiko altxorraren bila lehiaketan parte hartu zuten.\nAntolatzaileek eginiko 5 pertsonako taldetan banaturik pistak argituz Gabiriako sei baserritara heldu behar zuten eta hauetan frogak gainditu hurrengora joateko pista lortzeko. Frogen artean, Astiazaran baserriko oilaskoak kontatzea, egun artan bertako jaunak betetzen zituen urteak bezain beste, edo Aztiriako Etxetxo baserrian misterioak argitzea tokatu zitzaien parte hartzaileei.\nGuztiak poz lorietan ibili ziren alde batetik bestera egin beharrekoak lehen-baileen egin nahian, baina garailea dena burutu eta Ostatu aurrera lehenengo heldu zen taldea izan zen, beraiek irabazi zutelarik herriko produktuz beteriko altxor bana.\nBukatzeko, parte hartzaile eta antolatzaileentzat jan edana egon zen Ostatuan. Hala ere, guztia ongi irtetzea herritar guzti-guztiei zor zaie, horrelako ekintzak egitea ezinezkoa bailitzateke guztiek adieraziriko laguntzeko jarrerarik gabe.\nIratxe Retolazarekin literatur solasaldia gaur liburutegian Altzaga 2030 Iraunkortasun Estrategia diseinatzen


'Space Girls, Space Women' - Kulturklik\n"Space Girls, Space Women"\nDonostia-San Sebastián 2020(e)ko otsailaren 7(e)tik 2020(e)ko martxoaren 22(e)ra\nAiete Kultur Etxeko erakusketa honetan, Parisko Sipa Press fotokazetaritza agentziak eta Europako Espazio Agentziak espazioari begiratzen dioten neskatila eta emakumeen argazkiak aurkezten dizkigute, munduko hainbat lekutatik.\nErakusketa hau bat dator denboran, otsailaren 11n, Emakumea eta Neska Zientzian Nazioarteko Egunarekin.\nEmakumea eta Neska Zientzian Nazioarteko Eguna\nGaur egun, emakumeek eta neskatoek mota askotako oztopoak aurkitzen dituzte, batzuetan oso sotilak, zientzian duten presentzia zailtzen dituztenak. 2015ean, Nazio Batuen Batzar Nagusiak otsailaren 11 Emakumea eta Neska Zientzian Nazioarteko Eguna izendatu zuen, emakumeek eta neskatoek zientzian parte-hartze eta aurrerapen handiagoa izan dezaten, lagunduko duten hezkuntza- eta sentsibilizazio-jarduera publikoak antolatzeko gonbidapena eginez.\nAieteko erakusketan ikus daitezkeen argazkietan, Sipa Press fotokazetaritza agentziak erreportari talde bati eskatu zion espazioaren zale sutsuak diren neskatilak eta gaur egun espazio abenturan sartuta dauden emakumeak erretratatzeko. Nairobitik Moskura, Bangaloretik Munichera, Atacamako basamortutik Izmirreko aldirietara, espazioaren erretratu femenino bat ikus dezakegu.\nArgazki batzuetan 10 eta 18 urte bitarteko neskatoak daude, astronomo bihurtzea, suziriak diseinatzea edo Marten lurreratzen lehenak izatea amesten dutenak. Irudietan, Ameriketako Estatu Batuetako, Turkiako kanpamentu espazialetan eta Biscarrossen (Frantzia) bere kabuz egindako suziriak jaurtitzen ikus daitezke, besteak beste.\nKouroutik Bangaloreraino edo Txiletik Marokoko basamorturaino, emakumeek nazioarteko hainbat proiektutan lan egiten dute (Herschel eta Planck misioa, Rosetta, Nazioarteko Espazio Estazioa, Galileo, Ariane 5...). Astronautak, ingeniariak edo sateliteentzako proiektu-kudeatzaileak espazioari buruzko ikerketa zientifikoaren abangoardian daude. Jarraian, erakusketan aurki ditzakegun hainbat emakumeren istorioa deskribatzen da modu laburrean.\nToronton, Zainaben, 11 urteko ikasle batek Virgin Galacticekin espaziora bidaiatzeko txartela du jada. Ikasle belaunaldi berri bat XXI. mendeko abentura espazialaren erronketarako prestatzen ari da. Horien artean, Anita Vuya Kenyan edo Camille Dijoux Frantzian bezalako emakume gazteak espazioko ingeniaritzara bideratu dira.\nFatoumata Keberi argazkiak eta dokumentalak ikustean sortu zitzaion espazioarekiko pasioa. 29 urte ditu orain, astronomiako doktoretzako ikaslea da Parisko Behatokian eta Pierre eta Marie Curie Unibertsitatean. "Espazioko hondakinekin lan egiten dut. Espazioko hondakinak espazioko giza jardueraren hondarrak dira. Suziriak jaurtitzen ditugunean, haien piezak espazioan egoten dira, baita misioak amaitu dituzten satelite zaharrak ere. Gaur egun, hondakin espazialen kopuruak gora egin duenez, horiek desagerrarazteko moduak aurkitu behar ditugu".\nSamantha Cristoforetti, Europako Espazio Agentziako astronauta da. Bera ingeniari aeroespaziala da, baina baita pilotu militarra ere, eta bere gelako onena 2005ean. "Oso gaztea nintzenean, beti espaziora bidaiatu nahi izan nuen. Gainera, oso gustokoa nuen zientzia-fikzioa; lehen hezkuntzatik irakasle bikainak izan ditut; izarrez betetako zeru harrigarrien azpiko mendietan hazi nintzen; eta gero haurtzaroan izan nuen aukera bakarkako abenturei ekiteko, basoa esploratuz ".\nT.K. Anuradhak eta Indiako GSAT komunikazio sateliteen programa zuzentzen du. Indiak garatutako radar bidezko lehen behaketa satelitearen jaurtiketa zuzendu zuen N. Valarmathi lankidearekin batera, teknologia espazialak oro har publikoaren eskura jartzeko konpromisoa duen belaunaldi baten parte da. "Uste dut 7 urte nituela lehen Apolo programa ilargian lurreratu zenean. Oso zirraragarria izan zen. Gainera, nire izenak "izar bat" esan nahi du. Horrez gain, haurtzaroan denbora asko pasatzen nuen konstelazioei begira, haiek identifikatzen. Modu horretan hasi zen loratzen espazioarekiko dudan grina ".\nErakusketa hau ikustean, burura datorkigu Valentina Terechkova, espaziora bakarkako bidaia egin duen lehen emakume kosmonauta. Europako espazio proiektua errealitate bat da duela berrogeita hamar urte baino gehiago, eta, hala ere, emakume gutxi dira oraindik karrera zientifikoetan.\n2019ko urrian, Christina Koch eta Jessica Meir NASAko astronautak ikusi genituen Nazioarteko Espazio estazioaren kanpoaldean. Mende erdiko historian lehen aldia zen emakumeek gizonezkoen tripulazioko kiderik gabe espazio ibilaldi bat egiten zutela. Bere lana estazioko eguzki energia sareko pieza matxuratu bat konpontzea izan zen. Esplorazio estralurtarraren historiako mugarri hau, NASA lehen emakumea Ilargira bidaltzeko 2024an prestatzen ari den bitartean gertatzen da. Tripulatzaileekin sei hamarkada eta erdiko esplorazio espazialean, hamabost emakumek parte hartu dute beti gizonezkoek lagunduta, egindako 221 ibilaldi orbitaletan.\nNAZIO BATUEN INFORMAZIOA\nZientzia, teknologia, ingeniaritza eta matematika sektoreetan generoen arteko aldeak bere horretan dirau aspaldidanik mundu osoan. Goi mailan emakumeen parte-hartzea izugarri handitu den arren, oraindik ere horiek ez daude behar bezala ordezkatuta alor horietan. Zientzia eta genero-berdintasuna ezinbestekoak dira 2030 Agendan jasotako Garapen Iraunkorreko Helburuak lortzeko. Azken 15 urteetan, nazioarteko komunitateak ahalegin handia egin du emakumeek eta neskatilek zientzian duten parte-hartzea inspiratuz eta sustatuz.\nGaur egun, mundu osoko ikertzaileen ehuneko hogeita hamar baino gutxiago emakumeak dira. Emakumezko ikasleen matrikulazioa bereziki baxua da informazioaren eta komunikazioen teknologian (IKT), ehuneko hiruekin; natur zientzietan, matematikan eta estatistiketan, ehuneko bostekin; eta ingeniaritzan, manufakturan eta eraikuntzan, ehuneko zortzirekin.\nEsteka honetan erakusketaren bideoa ikusgai:\nData 2020(e)ko otsailaren 7(e)tik 2020(e)ko martxoaren 22(e)ra


'Gernikako arbola. Gerra modernoaren landa-azterketa bat' - Kulturklik\n"Gernikako arbola. Gerra modernoaren landa-azterketa bat"\nGeorge Steerren The tree of Guernica. A fiel study of modern war lan ezagunaren euskarazko bertsioa da Gernikako arbola. Gerra modernoaren landa-azterketa bat. Kultura eta Hizkuntza Politika Sailak bultzatu duen bertsio berrian, Mikel Ayestaran kazetariak eta Steerren biografo Nicholas Rankin kazetariak hitzaurre bana idatzi dute. Koro Navarro itzultzaile donostiarrak (Euskadi Literatura Saria irabazi zuen 2003an) euskaratu du lan hau.\nEuskarazko edizio berri honek 390 orrialde ditu, eta Gerra Zibilean zehar Euskadin gertatutakoak xehetasunez jasotzen ditu. Bertsio berri honek jatorrizko irudiak berreskuratu ditu, eta itzulpena ingelesezko jatorrizko liburutik egin da zuzenean. Bere bertsio digitala eLiburutegia euskal liburutegi digitalean dago eskuragai. Aurretik liburuaren pasarte batzuk euskaratu baziren ere, lehen aldia da lana osorik euskaratzen dela.\nGeorge Steer (Cambridge, Hegoafrika, 1909 – Rangun, Birmania, 1944) The Times eta The New York Times egunkarietako berriemaile berezia izan zen Gerra Zibilean eta bere lana funtsezkoa izan zen Gerran zehar euskal lurraldean gertatutakoak zabaldu ahal izateko. The Times eta The New York Times egunkarietan -azken honetan, lehen orrian- argitaratutako "The tragedy of Guernica" bere kronika oso garrantzitsua izan zen nazionalen bertsioa gezurtatzeko. "Euskaldunen hiri sakratua" "erabat suntsitua" zegoela zabaldu zuen mundu osoan, "aireko inbaditzaile matxinoen" erasoaren ondorioz. Hiru ordu baino gehiagoko biztanleria zibilaren aurkako bonbardaketak eta tiroak deskribatu zituen bere kronikan.\nHandik zenbait hilera, George L. Steerrek The tree of Guernica. A field study of modern war lana aurkeztu zuen Londresen, saiakera luze bezain zehatza. Bertan, Gerra Zibilean zehar —1936ko udaran Gipuzkoara iritsi zenetik Bilboko erorialdira arte— Euskadin bizitakoak azaltzen ditu. Mikel Ayestaranek bere hitzaurrean adierazten duen bezalaxe, saiakera hori mundu osoan zabaldu izan zen kronika horren "making of"-a da, Steerrek egun horietan idatzi zituen kronika ugarietako "kronika zabala".\nEgileak George Lowther Steer\nArgitaletxeaEusko Jaurlaritzaren Argitalpen Zerbitzu Nagusia


EHZ jaialdia nomada egin da - Nontzeberri\nHasiera/MUSIKA/EHZ jaialdia nomada egin da\nEHZ jaialdia nomada egin da\nEuskal Herria Zuzenean festibalak formatu berezia izango du aurten, izan ere, hiru data eta hiru toki ezberdinetan egingo da: ekainaren 29an, Baigorriko Plaza Xokon; ekainaren 30ean, Ibiakoitzez, Baionan, eta, azkenik, uztailaren 1ean, Itsasuko Atharrin.\nJaialdiaren antolatzaileek iragarri dutenez, aurtengoa “trantsizio urtea” da. “Gure ekain bukaerako asteburuak formatu berezi bat ere hartuko du. Lekorneko zelaietatik, ipar Euskal Herriko xoko ezberdinetara eginen du jauzia. Izan ere, festibal ibiltaria izanen dugu aurtengoan”.\nEgitarauaren harira, ekainaren 29an, Huts Teatroaren Hozkailua lana ikusi ahalko da. Horretaz gainera, Kukai eta Gelajauzia dantza-konpainiek haien ikuskizunak aurkeztuko dituzte. Musikak ere izango du bere lekutxoa, Doctor Mephisto soul-blues talderen eskutik.\nEkainaren 30ean, musika estilo anitzez gozatzeko parada izango da: “Afro-folk estiloan Kolinga bikotea, Baionako Le bal du samedi soir DJ kolektiboa, Donostiatik etorritako Pelax, Yassassin taldearen rock indartsua baita Casey rap kantari engaiatua”.\nAzkenik, uztailaren 1ean, askotariko ikusgarriak izango dira: Atx Teatroa konpainiak Bihotz Salataria obra taularatuko du; Arberoako txaranga; Elirale konpaniaren Bihotz2 dantza-lana; Chicken Street zirku-konpainiaren Poilu edo Foisis Jaunak taldeak Itoizen kantuekin onduko du kontzertua.\nEgitarauari buruzko detaile guztiak: eke.eus.


ZUZENEKO OHARRAK - Landa turismoa Landa ostatua Kreazio espazioa Azala Espazioa\n» home | » kreazio espazioa | » azalerak | » ZUZENEKO OHARRAK\nZonzo artxiboa eratzen ari den kreazio prozesua da, aurreiritzirik gabe lurralde baten bizitza inplizitoan bilatzen duen, zeinean herriak eta bertako biztanleak eraldatuz eta singularitzatzen doazen. Artxibo-lurraldetasun proiektuak figuratiboa ez den mapa trazatu nahi du, bertako biztanleak modu aktiboan erretratatzen duena eta horrela horiek beren bizitza narratiben protagonista bilakatuz. Zonzo egitasmoak paisaiaren alorrera eraman nahi du jarduera artistikoa, espazio/leku horretara moldatuz, espazio horretako kontraesanak agerian uzteko, eta haren bitartez geure baitako eta bizi garen gizartearen hainbat alderdi zalantzan jartzeko.\nZonzo dokumentala izango da, "María" galleta baten baitan ezkutatuta dagoena, paper batean egindako trazoa. Tokiak tokiko biztanleen eta oinezkoen dokumentuak ausaz biltzen dituena. Ez dago kustodiaturik: bere zaintzaileak oinezkoak dira, beren memoriaren ekarpena egiten duten bizilagunak, hierarkiarik edo ikuspegi finkorik ezarri nahi ez dutenak. Abiapuntu bat duten bideak eta bizimoduak: ez fikzioarena.\nArabako probintzia batean artxibo baten eraketarekin abiatutako proiektua, Catalunyara doa orain lurralde desberdinak zeharkatu asmoz, euren arteko kontraste eta paralelismoetan bilatuz. Topaketa eta artxibo lekuak ez dira beti ausaren ondorio; bakarrak egiten dituzten bertakoen presentziaz eta ihardueretaz blai daude. Topaketa lekuak dira, igarobideak, pribatuak, publikoak, galdurikoak, ezkutukoak, berez diren horretan hitz egiten duten lekuak eta bere mapa propioa eratzen dutenak.\nHonakoa izan da 2015ean zehar izandako topaketen egutegia:\nOtsailaren 23tik 28ra bitartean: Txubio Fernández aktore gasteiztarrarekin topaketa eta elkarrizketa.\nMartxoaren 23tik 29ra bitarteko astea: Casa Bringas-en topaketa. Bergüenda herrian kokatutako harategia. Esther Bringas herriko harakinarekin elkarrizketa\nApirilaren 30etik maiatzaren 5era bitarteko astea: José Felixekin topaketa. Villabezanako artzaia.\nEkainaren 15etik 21era bitartean: Elkarrizketa eta topaketa Isabelekin. Sobrón-eko biztanlea.\nIrailaren 21etik 26ra bitartean: Elkarrizketa eta topaketa Hortensiarekin, Lasierra.\nUrriaren 26tik 31ra bitartean: Topaketa Pobeseko Iparra tarbernan. Iñaki bertako jabearekin elkarrizketa.\n2015eko abenduan, Zonzo-k bere bigarren fasea hasten du. Zonzo proiektu osoan parte hartu duten pertsonekin topaketa gehiago antolatzen ditu. Aurreikusten den lehen topaketa José Félix, artzaia eta Txubio aktorearen artean burutuko da. Modu audiobisualean dokumentatuko den solasaldia urtarrilaren bigarren astean izango da.


Hauteskunde-kolegioak zabalik daude eta herritarrak bozkatzen hasi dira\nHerriko hauteskunde-kolegioak zabalik daude eta ermuarrak bozkatzen hasi gara. Ermuan eraturiko hogeita bi hauteskunde-mahaiak lanean daude eta hautesleak jasotzen ari dira, nahiz eta oraindik bertaratutakoen kopurua txikia izan. Gaur igandea denez, betebehar edo zereginik izan ez duten askok ez dira bozkatzeko goiz altxatu. Nolanahi ere, betiko moduan goiztiar bakan batzuk izan dira ateak ireki eta berehala agertu direnak. Eguraldiak ere ez du askorik laguntzen dugu momentuz, goizeko zazpi eta erdietarako trumoi, tximista eta guzti izan duen ekaitza bota du, euria gogotik botaz. Jai-egunean nagia ematen du goiz ohetik altzatzea, atzoko egun eta gau ona ikusita nagia ematen zuelako erretiratzeak. Dena den, oraindik hamar ordu ditugu bozka emateko. Esan bezala, Ermuan hauteskunde-kolegio diren egoitzak zabalik izanen dira iluntzeko zortziak arte.\nErmuan, 12.624 pertsonek bozkatu dezakegu gaurkoan, orain lau urte hauteskunde berbereko deialdian baino kopuru txikiagoa\nErmuan hamazortzi urtetik gorako 12.624 pertsonek bozkatu ahal izango dugu gaur, hautesle-erroldan jasotzen den datuaren arabera. Orain lau urte atzera urriaren egindako Hauteskunde berberetan bozkatu ahal izan genuenaren azpitik. Ermuan guztira 16.217 biztanle genituen erroldaturik, aurtengo otsailaren 13ko datuen arabera.\nBerrikuntzak Kolegioetan: Lobianon eta Merkatu plaza banaturik, Jubilatuen Egoitza eta paddel pistak hauteskunde-kolegio berriak. Covid-19ko birusa dela-eta, maskarak, hirogela eta errezelik ez kabinatan\nErmuan gaurkoan nobedade batzuk ditugu. Lobiano eta Merkatu plaza banandu egin dira, espazio handi eta zablagoak edukitzeko. Lobianotik sekzio eta mahaiak Jubilatuen Etxera pasa da eta Merkatuan sekzio erdiak lehen solairutibeheko solairura jaitsi dira. Kandidaturatako papeletak eta eta gutun-azalak kabinan daude eta azken hori bozketa aretoan bertan sartuta daude. Boto-emailearen konfidantzialtasuna eta erretyserba bermatzeko kabinen aurrean bionboak eta panelak jarrita daude.\nErtzaintza eta Udaltzaingoa elkarlanean arduratzen ari dira herriko segurtasunaz\nHauteskunde-kolegio egoitza guztietan agenteak daude, pertsonen segurtasuna bermatzeko eta hauteskunde eguna normaltasunez gauzatzen dela ziurtatzeko. Dispositiboa Eusko Jaurlaritzako Barne sailak diseinatu eta koordinatu du. Gurean, dispositibo horren barne eta elkarlanean ari dira Ertzaintza (3 kolegio) eta Udaltzaingoa gainerako (3 egoitza).\nAbiapuntu zabalik: hautesle-erroldaren eta kolegioen inguruko kontsultak atenditzeko\nHauteskunde egun guztietan, herritarrak herriko Hautesle-erroldan dauden edo ez eta bozkatzea non dagokien galdezka ibili ohi da. Horri konponbidea emateko, herritarren kontsultak Abiapuntun zuzenean jaso eta erantzungo dira gaurkoan. Inork kolegiora joan eta bozkatu ezin badu erroldan inskribatua ez egoteagatik, Abiapuntura jo dezake akatsa edo omisioa den argitzera.\nKontsulta egin eta erantzuna baiezkoa den kasuetan, hautesleari Berariazko Errolda Zertifikazioa luzatuko eta zein kolegio eta mahai dagokion adieraziko diote. Berariazko Errolda Zertifikazioa Hauteskunde-erroldan inskripzioa lortzeko ezohiko bidea ez ezik, hauteskunde-mahaiaren aurrean probatzeko medioa dela dio Hauteskunde Batzorde Zentralak behin eta berriz bere idatzi-agirietan.\nKontsulta horiek udaletxera bertara etorriz edo baita ere 943 17 91 42 telefono zenbakira deituz egin ahal izango dira. Kasu honetan lankideek deitzen duen pertsonari galdera pertsonal eta zehatzak egingo dizkiote deia egiten duena benetan dioen pertsona dela egiaztatze aldera. Abiapuntu bulegoaren ordutegia ondokoa da, goizez 9:00etatik14:00etara eta arratsaldez 17:00etatik 20:00etara bitartean.


Edesa Industrialek hartzekodunen lehiaketarako eskaera aurkeztu du Donostiako auzitegian - Debagoiena - Goiena.eus\nMiren Arregi 2017-10-30 14:46\nEgubakoitzean egin zuen Edesa Industrialek hartzekodunen lehiaketarako eskaera Donostiako merkataritza auzitegian. Behin eskaera aurkeztuta, hiru hileko epea zehaztu du enpresak prozesua burutzeko. Gaur, astelehena, bukatzen zen hartzekodunen konkurtsoaren aurrekora aurkezteko epea.\nEdesa Industrialek ohar bidez adierazi duenez, une honetan hainbat inbertsorekin negoziazioak lotzen ari dira eta horrek aukera emango dio enpresari hartzekodunekin hitzarmen baten aurre-proposamena aurkezteko. Konfidentzialtasuna dela-eta enpresak dio ezin duela jakinarazi zeintzuk diren inbertsoreak, ezta akordioaren xehetasunak ere. Baina konfiantza osoa agertu dute enpresaren etorkizuna behin betiko konponduko duten eskaintzak aurkeztuko dituztela.\nEgubakoitzean, Enpresak hartzekodunen lehiaketa aurkeztu eta berehala, LAB sindikatuak salatu zuen hartzekodunen lehiaketa aurkeztu den egun berean 141 langile kaleratu dituela Edesa Industrialek eta Geyser Gastech-ek. LABek, kaleratzeak bertan behera uzteko exijitu dio enpresari.\nSindikatuak gainera, Eusko Jaurlaritzari eskatu dio enplegu suntsiketari irtenbide bat bilatu diezaion.\nGaineratu du, Konkurtsoan sartzeak inbertsore berriak bilatzeko balio izan behar duela eta etorkizuneko proiektu bat posible izango bada, ez dela soilik gaur egun dauden langile kopuruarekin izango, baizik eta kaleratuak izan direnekin kontatuta.\nEdesa Industrialeko eta Geyser Gastech filialeko enpresa batzordeak, bestetik, lan-erregulazio espedientea inpugnatuko du, negoziazio prozesuan zehar irregulartasunak izan direla eta horregatik espedientea baliogabea dela argudiatuta.\nJokin Bereziartua Lizarazu 2017 urr 27 Debagoiena\nEdesa Industrial ohar bidez jakinarazi duenez, gaur goizean egin du eskaria Donostiako auzitegian. Behin eskaera eginda, hiru hileko epea zehaztu d...\nLAB sindikatuak salatu du hartzekodunen lehiaketa aurkeztu den egun berean 141 langile kaleratu dituela Edesa Industrialek eta Geyser Gastech-ek. "...


V. Amagandiko Edoskitze Argazki Lehiaketa | Irriargi\nUrtero bezela martxan da Irriargi Elkartetik antolatzen dugun Edoskitzearen inguruko argazki lehiaketa. Animatu eta parte hartu irailaren 11 baino lehen!!!\nLehiaketaren Oinarriak pdf formatuan euskaraz eta gazteleraz (30,8 KB)\nIrriargi amagandiko edoskitzea eta gure seme-alaben errespetuzko haziera babesten duen irabazi asmorik gabeko elkartea da. Amez eta aitez osatutako talde bat gara, eta erabaki genuen elkartzea, elkarri laguntza emateko eta beste emakume eta familia batzuei babesa emateko. Gure helburu nagusia da familien, amen eta aiten arteko sare bat sortzea; sareko kideen ardura eta kezka izango dira haurdunaldia, erditzea, amatasuna, erditze ondoko aldia, amagandiko edoskitzea, atxikimenduzko haziera eta gure seme-alaben heziketa prozesuak, eta gai horiek biziko dituzte bete-betean, informatuta, ardura osoz eta kontzienteki. Emakumeek eta gure seme-alabek bizi izan ditugun eta oraindik bizi ditugun mitoak eta aurreiritziak desterratzen ahalegintzen gara.\nIrriargi, bizimodu kontzienteago baten aldeko elkartea.\n18 urtetik gorako edozeinek har dezake parte. Epaimahaiko kideek eta beraien senitartekoek ezingo dute saririk jaso.\nAmagandiko edoskitzearekin erlazioa duten argazki original eta argitaratu gabeak aurkeztea da lehiaketaren xedea.\nArgazkiek amagandiko edoskitzearekin erlazioa izan behar dute, eta ondorengo bideetako bat erabiliz entregatu behar dira:\nEmail bidez: lehiaketak@irriargi.com helbide elektronikora bidali behar dira, jpg formatuan. Bertan, parte hartzailearen izen-abizenak, helbidea, telefonoa eta lehiaketan parte hartzen duen pertsonaren posta elektronikoa adierazi behar dira.\nFacebook bidez: partekatu argazkia bertan “Irriargi Elkartea Goierri” aipatuz.\nLehiaketan parte hartzeak berekin dakar oinarri hauek onartzea. Argazkiak aurkezteko epea 2017ko irailaren 11an bukatuko da.\nOndorengoek osatuko dute epaimahaia:\n– Alzuri argazki dendako argazkilari bat.\n– Fotoetxe argazki dendako argazkilari bat.\n– Meet me in the north argazki dendako argazkilari bat.\n– Beasaingo anbulatorioko emagin bat.\nEpaimahaiaren erabakia apelaezina izango da, eta 2017ko urriaren 7an emango da jakitera, Irriargik antolatuko duen Mundu mailako Amagandiko Edoskitzearen Astearen barruko Edoskitze festan. Data honetatik aurrera, Irriargi elkarteko web orrian (www.irriargi.com) ere emango da epaimahaiaren erabakiaren berri. Irabazleei egun batzuk lehenago jakinaraziko zaie.\nsaria: Sabeletik Munduran (www.sabeletikmundura.eus) 125€ko opari balea (online dendan, aholkularitzan edo beste zerbitzuetan erabiltzeko).\nsaria: Ttiklik Elkargunean 2017-2018 ikasturtean gastatzeko (www.ttiklik.eus) %20ko deskontu balea (deskontua gehienez 50€koa) eta Kilimak (www.kilimak.com) dendan %20ko deskontu balea (2017 urtean gastatzeko).\nGoierri saria: Gure babesle diren argazki dendetako batean gastatzeko 100€ko opari balea (2017 urtean gastatzeko).\nGoierri saria eskuratzeko ezinbestekoa izango da parte hartzailea goierritarra izatea. Sariak 2017ko urriaren 7an banatuko dira, Beasaingo Igartza Monumentu Multzoko burdinolan, Amagandiko Edoskitzearen festan. Bertaratzerik ez dutenek saria beren etxeetan jasotzeko aukera izango dute.\nLehiaketara aurkezten diren argazkiak Irriargi elkartearen jabetzan geldituko dira. Elkarte honek argazkiak publikatzeko aukera izango du, betiere, egilearen izena aipatuz. Argazkiak ez dira inola ere bueltatuko eta amagandiko edoskitzearen babes eta zabalkunderako erabili ahal izango ditu Irriargik.\nAukeratutako argazkiekin jendaurreko erakusketa egingo da urriaren 7an bertan, Igartza Monumentu Multzoko burdinolan ospatuko den Amagandiko Edoskitzearen festan. Argazkiak ikusgai egongo dira bertan urriaren 22ra bitarte. Data honetatik aurrera, erakusketa Goierriko hainbat herritara eramango da.\nAURKEZTUTAKO ARGAZKIEN ORIGINALTASUNA ETA EGILEA IZATEA\nParte hartzaileak aurkeztutako argazkien irudi eskubide eta jabetza intelektualari buruzko legezko xedapenak betetzen dituztela aitortzen diote lehiaketaren sustatzaileari, eta erantzun beharko diete obligazio horiek ez betetzeagatik lehiaketaren sustatzaileari berari hirugarrengoen mesedetan sor dakizkiokeen ekintza, erreklamazio edo bestelako auzik eragindako diru kalteei.\nJABEGO INTELEKTUALAREN ESKUBIDEAK LAGATZEA\nJabetza intelektualaren legearen testu bateginaren babesean (apirilaren 12ko 1/1.996 legegintzako errege dekretuak onartu zuen), eta kontuan izanda egindako obrak intelektualki babestu daitezkeela, lehiakideek sustatzaileei esklusiban lagako dizkiete obren banaketari, finkapenari, erreprodukzioari eta komunikazio publikoari dagozkien eskubideak, Irriargik publizitatea egiteko edo helburu sustatzaile, dibulgatzaile edo identifikatzailetarako erabil ditzan. Dena dela, obren osotasun-eskubidea babesteko helburuz, eraldatze-eskubidea laga ahal izateko ezinbestekoa izango da lehiatzailearen adostasuna eta baita argazkietan agertzen diren pertsonen baimena ere.\nDatu-basea osatuko da jasotako datu pertsonalekin. Datu-base hori Irriargirena izango da. Fitxategiaren ardura duenez, Irriargik bermatzen du Datu Pertsonalak Babesteko abenduaren 13ko 15/1999 Lege Organikoa eta aplika daitekeen gainerako legedia beteko duela. Lehiakideek sartzeko, aldatzeko, deusezteko edo aurka egiteko eskubidea erabili ahal izango dute, adierazitako helbidera bidalitako gutun idatziz (NAren edo egoitza baimenaren kopia erantsi beharko dute), edo, bestela, info@irriargi.com helbidera mezu elektronikoa bidalita (erreferentzia: irriargi). Irriargik badu nahikoa segurtasun-neurri datuen segurtasuna eta isilpekotasuna ahalik eta ondoen bermatzeko. Fitxategi horren helburua da lehiaketan parte hartzea bermatzea eta lehiakideei beren intereseko eskaintzak edo jakinarazpen publizitarioak helaraztea.\nEpaimahaiak suertatu daitekeen edozein gertakari ebatziko du. Erabaki hori ezingo da atzera bota. Lehiaketaren antolatzaile den Irriargi elkartea ez da suertatu daitezkeen ezusteko galeren erantzule egiten. Lehiaketa honetan parte hartzeak, oinarri hauek onartzea dakar.\n← “Sormen Tailerra” Myriam Camerosekin Gurasoentzako Erlaxazio Tekniken Tailerra →


Hizkuntz ereduen gainean PSE-EEk duen jarrera salatu du Eusko Jaurlaritzak\nEusko Jaurlaritzaren Hezkuntza Sailak desengainua hartu du PSE-EEk hizkuntz ereduen gaineko eztabaidan hartu duen jarrerarekin. Hezkuntza Sailak ohar bidez salatu duenez, Isabel Celaák gidatutako batzordeak ez du oraindik proposamenik egin, eta ereduen erreforma hauteskunde gai bihurtu du.\nLehen Hezkuntzan IKTak lantzeko proposamena egin dute Ikastolek\nIkasleek derrigorrezko eskolaldia amaitzean, 16 urterekin, IKTen arloan izan behar dtuzten gaitasunak zehaztu dituzte Emilio Etxabek eta Mikel Etxarrik “IKT curriculuma. Lehen Hezkuntzarako proposamena” izeneko lanean. Curriculumak finkatzen dituen bost gaitasunak garatzeko baliagarri izan daitezke IKTk, eta hori berretsi du Euskal Herriko Ikastolen Konfederazioak egin duen proposamenak. Egileen iritziz, batez ere, bi gaitasun landu daitezke IKTen bidez: komunikatzen ikastea eta ikasten ikastea.\n20 kide Pedagogia 2009ra\n2009ko urtarrilaren 26tik 30era La Habanan egingo den Pedagogia 2009 kongresura 20 kide joango dira Euskal Herritik. Biltzarrean aurkeztu nahi diren ponentziak prestatzeari ekin diote, jada.\nHabanara bidaia eta izenematea\nBiltzar Pedagogikoari buruzko informazioa


Lokalizazioan murgiltzen « DIFusio@, EHUko Informatika\n« PROCESSING OF HISTORICAL CORPORA (Open day workshop, 2018-06-11) // CORPUS HISTORIKOEN PROZESAKETA\nHizkuntzalaritza Aplikatua ikasgaian, lokalizazioaren esparruan murgiltzearen esperientzia azpimarratuko genuke. Izan ere, ikasgai honetan garbi dugu ez dugula azterketei begirako lanketa soil bat egiten, ez dela azterketetarako ikasi beharreko terminologia, arau, idazlan edota ahozko azalpen multzoa soilik. Hori ere bada, noski, baina, Hizkuntzalaritza Aplikatua lantzeak, horrez gain, euskararen normalizazio-prozesuan eragitea ere badu helburu. Hori dela eta, informatikaren munduan euskarak duen leku eskasak sortutako kezkak bultzatu gaitu lokalizazioaren estrategia lantzera eta, ahal dela, kode libreko aplikazioak lehenestera. Erabiltzaile arruntaren ikuspegitik, helburua litzateke, aukeratzen duen aplikazioa euskaraz erabili ahal izatea. Hizkuntzalaritza aplikatuaren ikuspegitik berriz, lokalizaziorako dauden baliabideak aztertzea eta aplikatzea. Halaber, auzolana suspertu nahi dugu lokalizazio-lanak egiterakoan, adibidez, Transifex moduko plataformak baliatuz. Era berean, oso garrantzitsua da lanen koordinazioa, esate baterako, Librezale taldearekin.\nIkasleek aplikazioen arloan egindako zenbait lokalizazio-proiektu hauek dira: Blender, tTorrent (mugikorrean torrent fitxategiak deskargatzeko), Telegramen web-aplikazioa, JDownloader deskarga-kudeatzailea, KOReader eta RedReader Android sistema eragilerako.\nBestalde, aisaldian jokoek duten garrantzia kontuan harturik, zenbait joko ere lokalizatu dituzte: The Binding of Isaac, Pokémon FireRed bideo-jokoa eta Ikariam.\nAipatu ditugun saiakera horietako batzuetan lokalizazio-lana erabatekoa izan bada ere, beste kasu batzuetan erdi osatutako saiakerak ere aurki daitezke. Halere, zenbait ikaslek lana aisialdian osotasunean burutzeko asmoa azaldu dute. Izan ere, hizkuntz kontzientzia garatu eta etorkizunean informatikari euskaldun gisa euskarari eman diezaioketen bultzadaz jabetu dira.\n29 maiatza, 2018 | Category: Dibulgazioa, euskara, ikasleak / Alumnado


Informática de Euskadiko enpresa-batzordeak Kutxabank eta BBK Fundazioaren artean dauden kontraesanak salatu nahi ditu | LAB SINDIKATUA\nZerbitzu Pribatuak Informatika Informática de Euskadiko enpresa-batzordeak Kutxabank eta BBK Fundazioaren artean dauden kontraesanak salatu...\nBBK Fundazioak bertoko enpresak indartzeko funts baten sorrera iragarri du, eta Kutxabankek aurrera jarraitzen du Informatica de Euskadiren %90a Accentureri emateko prozesuarekin. Horrela, Kutxabankek multinazional iparramerikar baten esku utziko luke euskal enpresa bat, duela 20 urte zerbitzu informatikoak eskaintzen ari dena, lehenik BBKri eta orain Kutxabanki.\nUlertu ahal da Kutxabankek langileon enplegua eta lan-baldintzak arriskuan jartzea, gehiengoa duen bere bazkideak, BBK Fundazioak Bizkaiko bertoko enpresa-ehuna bultzatzea nahi duenean?\nInformática de Euskadiko enpresa-batzordea maiatzetik ari da kontzentrazioak egiten astearte eta ostegunero Kutxabanken Bilboko egoitzaren aurrean salmenta hau salatu eta operazioa eta bere arriskuak konpontzeko, baina Kutxabankek ez dio eskari honi inolako erantzun positiborik eman gaur arte.\nEnpresa-batzordea osatzen dugun sindikatuok (CCOO, SIIE eta LAB) BBK Fundazioari eskatuko diogu bitartekari lana egin dezan egoera honen aurrean, entitate honen kapital soziala eta irabaziak ez daitezen gure lurraldetik atera ez EEBBetako multinazinal bati merkeegi saldu.


Euskaltzaleen Topagunea archivos - Page 3 of 41 - Topagunea\nEuskaltzaleen Topagunea\t- 21/04/05\nApirilaren 24rako Proiektu Azoka 2021 antolatu du Euskaltzaleen Topaguneak. Osasun egoera medio, ONLINE izango da saioa, eta izena emateko aukera irekita dago jada. 1Eratu ildoaren baitan, Topaguneko zazpi elkartek euren herrietan burutzen duten egitasmo arrakastatsu bana aurkeztuko dute laburrean: aisialdikoak, kulturgintzakoak, sentsibilizazio alorrekoak…. Azalduko dituzten proiektu guztiak, gainera, beste herrietan egingarriak direla iritzita aukeratu dira. […]\nEuskaltzaleen Topagunea\t- 21/03/15\nEuskaltzaleen Topagunea\t- 21/02/12\nEuskaltzaleen Topagunea\t- 21/02/10\nUrteroko hitzordu ezinbestekoa da Topaldia euskaltzaleen mugimenduan. Gogoetarako eta topaketarako espazioa da urtearen hasieran egiten den jardunaldia. Aurtengoak ere izan du gogoetatik eta topaketatik, baina Covid19ak baldintzatu eta mugatu egin digu elkarrekin egoteko aukera. Urtarrilaren 28an ia ehun lagun batu gara gogoetara, batzuk Bilboko Bizkaia aretoan bertan eta beste batzuk streaming bidezko seinaleari jarraituz. Aurtengo […]\nEuskaltzaleen Topagunea\t- 20/07/02\nGaur, uztailaren 2an, sinatu da Euskaraldiaren bigarren edizioa Nafarroan gauzatzeko Euskaltzaleen Topagunea eta Nafarroako Gobernuaren arteko lankidetza hitzarmena. Jakina denez, Euskaraldiaren bigarren edizioa 2020ko azaroaren 20tik abenduaren 4ra egingo da. 15 eguneko ariketa soziala izango da aurtengoa, euskararen erabilera bultzatu eta hizkuntza ohituretan eragiteko helburuz antolatutako ariketa. Lehen edizioan 22.000 lagun baino gehiagok izena eman […]